Муҳаммад ИСМОИЛ: ЗИЁРАТ БАДИҲА (Сафар хотиралари)\nСафар таассуротлари... | 12/31/2017 8:50 AM 29859 марта ўқилди\nЖалолиддин Румий ҳазратларини Ер юзидаги барча шоирларнинг султони дейиш мумкин. Зеро, Абдураҳмон Жомий ҳазратлари у зот ҳақида, “Пайғамбар эмас, лекин китоби бор,” дея умумбашарий таъриф айтган эдилар. Ҳақиқатдан ҳам, Жалолиддин Румий китоблари, Қуръон, Ҳадиси шарифдан сўнг энг кўп ўқиладиган китоблардан бўлса ажаб эмас. Китобки, кишини сеҳрлайди, ром этади, ўзига асир айлайди, қалбга ўзининг бир умрлик муҳрини жойлайди.\nМен, Жалолиддин Румий асарларини таҳлил қилишга, тасниф қилишга, таърифлашга ожизман. Унинг асарлари менинг ақлий қобилиятим, тафаккур салоҳиятим, идрок этиш хосиятимдан юқори даражадаги чеки йўқ уммонки, аввалбошданоқ бу заифлигимни ошкор этишга мажбурман. Шул сабабдан, ушбу рисолани Жалолиддин Румий асарлари оламига зиёрат деб эмас, бор йўғи Жалолиддин Румий яшаган, ижод қилган, ҳаёти кечган улуғвор шаҳар – Кўнёга сафар, дея қабул қилишларингизни сўрайман.\nЖалолиддин Румий ҳазратларини зиёрат қилиш, қўл етмас орзудай туюлган эди. Аммо, Худога осон экан. Мени, Туркиянинг Ўзбекистондаги элчихонаси маданият мудири Жосим Чалабей жаноблари билан дўстлаштирди. Жосим Чалабей ўзбек ва турк халқларининг қадим қадимдан битта миллат, бир отанинг икки фарзанди, ака-ука, қон қардош, қавму-қариндош эканлигини яхши билганидан, мавлоно Жалолиддин Румий ҳазратларини севганидан мени истакларимни рўёбга чиқишида олийҳимматлик изнини тутди ва мен сафарга отландим.\nКўнё, эрамиздан 7500 йил аввал Ер юзида пайдо бўлган шаҳар экан. Айтишларича, Ер шарида ҳеч қачон ҳаёт чироғи сўнмаган ягона шаҳар, Кўнё экан. Энг қадимги битикларда Кўнё шаҳри бот бот эсланиб турилади. Ҳатто у муқаддас китоб Библияда ҳам бир неча бор эслатиб ўтилади. Шарқ халқларида Афлотун дея эҳтиром кўрсатилувчи буюк донишманд Платон ҳам Кўнё шаҳрида яшагани кўп тарихий манбаларда таъкидланади.\nЛекин биз учун энг муҳими бу ерда Жалолиддин Румий ҳазратларининг яшаб ўтганидир.\nЖалолиддин Румий Хоразмшоҳлар пойтахти Балх шаҳрида 1207 йил 30 сентябрда уламолар султони шайх Муҳаммад Баҳоуддин Валад хонадонида таваллуд топди. Унинг онаси Муҳаммад алайҳиссалом авлодларидан, хоразмлик саййида, Балх амири Руҳиддиннинг қизи Мўмина Хотун эди. Баҳоуддин Валад 1212 йил Мўғуллар истилосидан сўнг Балхни тарк этиб, хаж сафарига отланади, сўнгра Ироқу Ажам шаҳарларини кезиб, туркий қавм салжуқ султонлари томонидан юксак иззат икром билан кутиб олингач, Салжуқ салтанатининг пойтахти Кўнё шаҳрида қўним топади. Ҳазрат Баҳоуддин Валад бир неча йил Кўнё шаҳрига бош мударрис бўлиб хизмат қилади, унинг вафотидан сўнг бу олий мартабага зукко Жалолиддин Румий лозим топилади.\nБугунги кунда Кўнё шаҳрида икки миллиондан ортиқ аҳоли яшайди. Йил давомида Жалолиддин Румий ҳазратлари хоки туробини тафов этиш учун дунёнинг бешта қитъасидан келувчи зиёратчилар оқими тўхтамайди. Аммо ҳар йили декабрь ойида бу оқим бир неча баробарга кўпаяди. Чунки, 17 декабрь, аллома вафот этган кунда бу ерда улкан анжуман бўлиб ўтади. Шабъи арус деб номланувчи бу олий издиҳомда Туркия Президентининг шахсан ўзи қатнашади. Сўфийлик рақслари ижро этилади. Мавлононинг шеърлари ўқилади, қўшиқлари ижро этилади. Шунингдек, Қуръони карим тиловат қилинади. Олис юртлардан келган олим-у уламолар, шоир-у фузалолар бир нуқтада бирлашишади.\nМенинг ҳам сафарим 2017 йил 17-декабрга тўғри келди.\nКўнё шаҳри денгиз сатҳидан минг метр баландликда жойлашган бўлсада декабрь ойи бўлишига қарамай, ҳаво совуқ эмас эди. Шаҳарга яқинлашиб борар эканмиз, эътиборимни тортган биринчи нарса, осмоннинг мусаффолиги-ю, булутларнинг гўзаллиги, само кенгликларида оппоқ булутларнинг жилоланиши, кўк ва оқ рангларнинг одамнинг баҳри дилини ёзиб, товланиши эди. Ҳа, шаҳар ростдан ҳам осмонларга туташиб кетган эди.\nТо шаҳарга кириб боргунимизча қоронғу тушди. Мен Жалолиддин Румий мақбарасини зиёрат қилишга шошилар эдим. Меҳмонхонага жойлашиб олдимда кеч бўлишига қарамай, мақбара сари ошиқдим.\nМуҳташам сарой улкан ва ранг баранг чироғлар ёғдуси қуршовида салобат билан қад кериб турарди. Тилимда беихтиёр Қуръони шариф калималари айлана бошлади. То ҳолдан тойиб йиқилар даражага келгунча сарой атрофида юрдим. Қуръони каримни тўхтатмадим…\nХудодан кўп нарсани сўрадим. Ва шу ерда билдимки, Худодан сўрамайдиган нарсамизнинг ўзи йўқ экан. Ўзбекистонга тинчлик сўрадим, халқимизга фаровонлик, юртбошимизга адлу-инсоф, онамга соғлик, фарзандларимизга баркамоллик, ишларимизга файзу-барака, ёру-биродарларимизга омонлик, ижодимизга парвоз, ҳаётимизга тўкин сочинлик, беморларимизга шифо, йўқсилларимизга бо-ю бадавлатлик, эҳтиёжмандларимизга молиявий ёрдам, маънавий қашшоқларимизга донишмандлик, бошпанасизларга мустаҳкам уй, фарзандсизларга серфарзандлик, кам таъминланганларга сердавлатлик сўрадим…\nЖалолиддин Румий Оллоҳ суйган, Оллоҳ иқболини баланд қилган, Оллоҳ ўз марҳаматини аямай берган улуғ аллома. Қиёматда шу бандангни мушкулини осон қил, шу суюкли банданг қаторида бизларни ҳам мағфират айла, карамингни аяма, азиз авлиёларингни руҳини шод қил, азизларингни сийлаганингда биз гуноҳкорларингни ҳам унутма, тавбаларимизни қабул қил.. – дея сўрадим.\nЖалолиддин Румий қабри Қуръон оятлари тилла ҳарфлар билан ёзилган зар қубба билан ўралган ҳашаматли қабр экан. Қабрнинг энг юқори қисмига иккита салласимон яшил соққа, кийгиздан тикилган бош кийим қўйилган. Қабрнинг атрофи зиёратчилар билан ҳамиша гавжум. Зиёратчилар тинмай Қуръон ўқиб, дуо қилишади. Чет эллик зиёратчилар ҳам дуога сомъе туришади. Кўзларида ёш қалқийди. Мавлоно ҳаққига дуо қилар эканман, менинг ҳам ўпкам тўлиб, ўзимни йиғидан базўр ушлаб қолардим. Лабларимда, Жалолиддин Румий ҳазратларининг ушбу сатрлари бот бот такрорланарди:\nОқар дарё каби бўл.\nШавқат ва марҳаматда\nЁруғ қуёш каби бўл.\nЎзгалар айбини ёп\nҚоронғу тун сингари,\nЖаҳлу ғазабинг келса,\nБўлгин ўлик сингари.\nМайин тупроқ каби бўл,\nМеҳр ва муҳаббатда,\nЧексиз денгиз каби бўл,\nАслинг сингари кўрин,\nЁ кўринганинг каби бўл.”\nКўнё шаҳрида етти кун бўлдим. Шаҳарнинг қайси қисмида бўлишимдан қатъий назар пешинни Жалолиддин Румий мақбарасига девор дармиён турган Азизийа жомъе масжидида ўқидим. Кўнёликлар имом Аъзам мазҳабида номоз ўқир эканлар. Шунинг учун, номоз ўқишда ҳеч бир фарқни кўрмадим. Жалолиддин Румий ҳазратларининг руҳи мени оҳанграбо билан чорлайверарди. Зотан у зоти бабарокотнинг шундай сатрлари тилимдан ҳеч нари кетмас эди:\n“Яна кел, кел…\nКим бўлсанг – ўша бўл,\nХоҳ кофир, хоҳ маъжусий, хоҳи бутпараст.\nМайли, юз карра тавба қилган бўл,\nМайли, юз карра бузган бўл тавбани.\nУмидсизлик даргоҳи эмас бу даргоҳ,\nҚандай бўлсанг – шундайича келавер.”\nМавлононинг зиёратига келган турли миллат вакилларини, русларни, корейсларни, инглизларни кўриб, Радий Фишнинг “Жалолиддин Румий” романидаги Мавлоно вафоти муносабати билан ёзган бир лавҳаи хаёлимга келди: Турклар ва форслар, юнонлар ва яҳудийлар, арманлар ва славянлар – ҳамма шоир билан видолашишга келган, ҳар ким ўз русумида видолашарди.\nШу чоғ амирул умаро: “Ўз шайхини дафн этаётган аҳли мўмин ичра насроний ва яҳудийлар не қилур?”, – деб уларни ҳайдашни сўради. Бироқ бу бефойда эди. “Қуёш Ер юзини ёритгандек, мавлоно ҳақиқат нури ила бутун башариятни мунаввар этмиш. Қуёш ҳамманинг мулки!” – деди насронийлар руҳонийси. “Мавлоно – нон кабидирлар. Нон ҳаммага зарур. Амирим, очларнинг нондан юз ўгириб кетганини қайда кўргансиз?”- деди яҳудийлар раввини.”\nҲа, токи Мавлононинг асарлари мавжуд экан, Ер юзида барча халқлар тенг мақомда тураверади, дўстлик, аҳиллик, тинчлик тотувлик куйланаверади, барча инсоният Оллоҳ яратган бандалар эканлиги таъкидланаверади.\nШу ўринда, Жалолиддин Румий ҳазратлари айтган ибратли сўзлардан бир иккита намуна келтиришни лозим топдим: “Ғайратинг қанотингдир”, “Гўзал кунлар келишини кутма. Унга томон бормоқни ҳеч унутма”, “Аччиқ гапирган инсон дўст эмас, аччиқни ширин қилиб гапирган инсон, дўстдир”, Ҳар ишни хайр, ҳар кечани қадр, ҳар келган кишини Хизр деб, бил”, “Кўнглингни покламабсан-ку, тинмай таҳорат олганинг нимаси?”, “Ҳар ака ука дўст бўлмаслиги мумкин, аммо ҳар дўст ака укадир”.\nКўнёга борганимнинг учинчи куни ўн мингга яқин одам йиғилган улкан иншоотда Шабъи Арус оқшоми бўлиб ўтди. Оқшомда муҳтарам Президент Ражаб Тойиб Эрдўғон жанобларининг ўзлари қатнашди. Президент кириб келганларида муҳташам сарой бирдан жонланди. Ҳамма ҳаракатга тушиб қолди. Мен ҳам Президент жанобларининг эътиборини ўзимга қаратиш учун жоним борича қўлимни силкитдим. Бир қўлимда Бухоро амирлари киядиган қимматбаҳо зарбоф тўн бор эди. Имкон топсам Президентнинг елкасига ташламоқчи эдим. Аммо, Президент ўзига белгиланган жойга чиқиб кетди.\nМухбирлар ҳар томонга тарқалди. Мен Президент қаршисида бир ўзим қолдим ва яна унга қараб қўл силкитдим. Шунда Президент жойидан силжидида, менга қараб қўл кўтарди ва қўлини кўксига қўйиб, бошини қимирлатди, саломимга алик олди. Мен миллат дарғасининг эътиборига тушганимдан хурсанд бўлиб, қўлимни кўксимга қўйдим ва таъзим қилдим. Қўлимдаги совғани ёйиб кўрсатдим. Президент, бу ёққа келтир, ишорасини қилди. Мен, у томонга интилдим. Дарров соқчилар югуриб келиб, қўлимдагини назоратдан ўтқаза бошладилар. Ҳидладилар, ренгентга солдилар. Ўзимни ҳам ҳамма жойимни пайпаслаб текширдилар. Назоратдан ўтиб бўлганимда, кеч бўлган, нутқ сўзлаш учун Президентни минбарга чорлашаётган эди.\nПрезидент қоғозга қарамай 30 минутга яқин нутқ сўзлади. Қуръони каримдан беш марта араб тилида оят мисол келтирди, Мавлоно Жалолиддин Румий маснавийларидан ёд айтди, Қуддус, Макка ва Мадинадан кейин тургувчи мусулмонларнинг энг муқаддас шаҳри эканлиги, Қуддусни яҳудийларга ҳеч қачон бериб қўймаслик кераклигини, Қуддуси шариф Пайғамбаримиз илк бор меърожга кўтарилган жой эканлиги, мусулмонлар илк бор Қуддусга қараб номоз ўқишганлари, токи танда жон бор экан, ҳеч қачон Қуддусни яҳудийларга топшириб қўймаслигини, агар яҳудийлар, бугун Қуддусни олса, эртага Истанбулни, индинга Кўнёни олишни истаб қолишини айтди ва бундай разолатга Туркия ҳеч қачон жим қараб турмаслигини шиддат ва шижоат, кишиларни ўзига ром этувчи юксак воизлик маҳорати билан айтдики, унинг жуда катта иқтидор ва ақл идрок эгаси эканлиги яққол кўриниб турарди. Президент сўзини тугатгач гулдурос қарсаклар, олқишлар, ҳайқириқлар янгради. Президент сўзини тугатгач барчадан узр сўраб даврани тарк этди. Шундан сўнг мусиқа янграб Шабъи Арус бошланди.\nАввалига узоқ вақт най навоси янгради. Айтишларича Румий ҳазратларининг ўзлари ҳам най чалишни маромига етқазган, най сеҳри орқали одамлар юрагини мумдай эритиб, бу дунё ғам ташвишларидай бутунлай озод этар, юракларида Ҳақ таолога муҳаббатдан ўзга ҳеч нарса қолдирмас эканлар.\nКейин саҳнага Ҳақ таолога зикр қилувчи мавлавийлар аста секинлик билан чиқиб кела бошлашди. Қуръон тиловат қилинди. Яна соҳир мусиқа наволари янграй бошлади.\nМусиқа садолари кўҳна тарих қаъридан янграб келаётгандай эди-ки, агар менга ҳозир кимдир бундан саккиз юз йил аввал Жалолиддин Румий ҳазратлари даврасида ҳам ушбу мусиқа садолари худди шу оҳанг, шу наво, шу жилоларда янграб турган деса, ҳеч шубҳа қилмай ишонган, даврани тўлдириб зикр тушаётганлар, худди шу бугунгидай ўша даврда ҳам само рақсларини ижро этишган деса, ҳа, шундай дея жавоб берган бўлар эдим. Рақс тушувчилар, Ҳақ таолога зикр тушаётганлар, саҳна ўртасида, ўн минг иштирокчи кўз олдида, усти ёпиқ улкан саройнинг қоқ марказида дилларни ларзага келтириб, оҳиста оҳиста тебранаётган, майинлик ва пардай енгиллик билан ҳаракатланаётган бўлсалар-да, негадир улар менга пастда, саҳна ўртасида эмас, кўк тоқида рақсга тушаётган оппоқ фаришталардай туюлаётганди. Гўёки кўк тоқига оппоқ чойшаб тўшалган-у, шу чойшаб узра ўттизта фаришта мавлавийлар либосида мусиқа садосига тўлғонаётгандек. Қулоқларимизга селдай оқиб кираётган мусиқа садолари қалбларимизни кирлардан, гуноҳлардан, дарду-аламлардан, ташвишу ўкинчлардан, кек-у ўчакишлардан халос этаётгандай, юрагимизни юваётгандай эди.\nБу мусиқа садолари бир неча кун идрокимни қаеригадир жойлашиб олиб акс садо бериб турди.\nНиҳоят орадан етти кун ўтиб Кўнё билан, Жалолиддин Румий ҳазратлари яшаган, ижод қилган азим шаҳар билан видолашиш фурсатлари етиб келди. Шу ўринда, ҳурматли ўқувчи Мавлоно ҳазратларининг авлодлари бугун ҳам бормикин деган ҳақли саволни беришлари табиий. Ҳа, бор экан.\nМавлоно Жалолиддин Румий икки бор уйланганлар. Биринчи бор, 1225 йилда, Шарофиддин Лоланинг қизи Гавҳар Хотунга уйланган, бу хотиндан икки ўғли бўлиб, ўғилларининг исми Султон Валад ва Алоуддин Чалабийдир. Иккинчи хотинларининг исми Керра Хотун бўлиб, бу хотинидан Музаффариддин ва Амир Олим Чалабий исмли икки ўғил ва Малика Хотун исмли бир қиз фарзанд кўрганлар.\nМана бир неча асрлардан буён Чалабийлар авлоди Кўнёда истиқомат қилиб келади. Шулардан бири Эҳсон Чалабий хоним билан суҳбатлашиш бахтига мушарраф бўлдим. Хонимга узоқ Ўзбекистондан, бугунги кунда Хоразмшоҳлар Ватани бўлган, яъни Хоразмшоҳлар авлоди бўлган хонимнинг боболари юртидан келганимнинг, унга юртдошларимизнинг алангали саломини келтирганимни айтдим ва учрашувимиздан бениҳоя хурсандлигимни билдирдим. Хоним учрашувимиздан чексиз хурсандлигини, Ўзбекистон уларнинг ота-боболарининг муқаддас юрти эканлигини кўзида ёш, қалбида қувонч билан таъкидлади. Видео тасмага унинг дил изҳорларини муҳрладик. Эҳсон хоним жуда оқила, зукко ва фасоҳатли аёл экан. Анча пайтгача мириқиб суҳбатлашдик. ” Жалолиддин Румийга авлод бўлиш мен учун Оллоҳнинг инояти, юксак шараф, катта маъсулият ва бахт” деди, – Эҳсон хоним. Эҳсон хоним билан бир бирларимизга совғалар ва ҳадялар улашдик. Хонимни Ўзбекистонга таклиф этдим, хоним таклифимни бажонидил қабул қилди.\nҲар хайрли ишнинг боши бўлганидай, сўнгги ҳам бор. Қайноқ меҳру-муҳаббат билан Кўнёдан узоқлашар эканман, бу шаҳардан нафақат улкан таассуротлар билан қайтдим, балки бир қанча дўстлар орттирдим, қалби пок ва идроки юксак инсонлар билан танишдим, Шамси Термизий мақбарасини зиёрат қилдим, минг йиллар нарисидан ҳикоя қилувчи қалъаларни бориб кўрдим, савлат тўкиб турган улуғвор қўрғонларни суратга олдим, неча юз йиллар аввал қурилган жомъе масжидларида номоз ўқидим, ўтганларни ва бугун яшаб турган инсонларни ҳаққига дуои фотиҳа қилдим. Китоблар олдим. Шаҳардан чиқиб кетар эканман, кўнглимда бир таскин бор эди. Бу сўзни бир неча бор овоз чиқариб такрорладим. Бу сўз Жалолиддин Румий ҳазратларининг ушбу сўзлари эди: “Ўлимимиздан сўнг қабрларимиздан бизни изламанг. Биз ориф кўнгилларда яшармиз. Бизни донишмандлар қалбидан изланг!”\nМУҲАММАД ИСМОИЛ: БУЮК РАНГЛАР ТАРОНАСИ (Бадиҳа)\nМуҳаммад ИСМОИЛ: ҒОЙИБОНА ДАРС БЕРГАН УСТОЗ (Бадиҳа)\nМуҳаммад ИСМОИЛ: УШАЛМАГАН ОРЗУЛАР (Ёзувчи ҳақида бадиҳа)\nМуҳаммад ИСМОИЛ: ЗИЁРАТ\nТаниқли ўзбек ижодкори Муҳаммад Исмоил Туркиянинг Кунё шаҳрида\nМуҳаммад Исмоил: Кеча мени олишди ишдан…\nТаниқли ўзбек шоири Муҳаммад Исмоил хонадонида ажойиб тўй бўлди!\nМуҳаммад Исмоил: Севги эмас экан кўзингиздаги…\nТанишинг: истеъдодли ёзувчи Муҳаммад Исмоил!\n04/15/2018 at 9:49 PM\nShamsi Termiziy emas-da, “mulla”?! To’g’risi: Shamsi TABRIZIY! Oldin Ham AMIRIY Taxallusi bilan she’r yozgan Amir Umarxon(Umarxon, Amir Umarxon, Amiriy (1787— Qo’qon — 1822) )ni Yusuf Amiriy (15-a., Hirot) bilan adashtirgan edingiz\nШамси Термизий Эмас-да, «мулла»?! Тўғриси: Шамси ТАБРИЗИЙ! Олдин Ҳам АМИРИЙ Тахаллуси билан шеър ёзган Амир Умархон(Умархон, Амир Умархон, Амирий (1787— Қўқон — 1822) )ни Юсуф Амирий (15-а., Ҳирот) билан адаштирган эдингиз\nМухаммад Исмоилга says:\n01/01/2018 at 5:42 PM\nМухаммад ака накадир бахтли инсонсиза .Ёзганларингизни кузда ёш билан укидим. Биз оддий инсонларга хам насиб этармикан шундай зиёратлар. Зиёратингиз кабул булсин. Барча дуоларингизни худойим ижобат килсин. Бизга хам насиб килсин. Янги йилда янги мана шундай марокли бадихалар кутиб коламиз. Сог омон булинг. Узр Исмат ака маколанинг тагига ёзсам жунатолмаяпман.


Журналист: Мэттис Трампни НАТО кераклигига қийинчилик билан ишонтирган\nЖурналист Боб Вудворд «Қўрқув: Трамп Оқ уйда» номли ўз китобида ёзишича, Пентагон раҳбари Жеймс Мэттис АҚШ президенти Дональд Трампни НАТО кераклигига қийинчилик билан ишонтира олган. Бу ҳақда РИА «Новости» хабар бермоқда.\nЖурналистнинг сўзларига кўра, Мэттис мудофаа вазири этиб тайинланганидан сўнг ташкил этилган банкет маросимида Трампни Альянс қўллаб-қувватланиши кераклигига ишонтиришга уринган. АҚШ президенти НАТОга нисбатан салбий муносабати билан машҳур, сабаби Қўшма Штатлар харажатларнинг катта қисмини тўлайди.\n«Кечки овқатнинг охирига келиб, Трампни ишонтиришнинг уддасидан чиқилгани каби тасаввур пайдо бўлди. «Майли, сиз ўзингизни НАТОни оласиз», - деди у Мэттисга. Маъмурият альянсни қўллаб-қувватлайди, лекин сиз ижара тўлови йиғишни бошлайсиз», - деб ёзган Вудворд манбани кўрсатмаган ҳолда.\nЭслатиб ўтамиз, аввалроқ Трамп Обаманинг нутқи пайтида ухлаб қолганди.\n22:33 / 27.02.2021\nҚора денгизда НАТО машғулотлари бошланди\nНАТО Афғонистондан қўшинларини олиб чиқиб кетмасликка қарор қилди


Солиқ текширувлари қандай ўтказилади? | bankvabiznes.uz\nРегламент Вазирлар Маҳкамасининг 2021 йил 7 январдаги 1-сонли қарори билан тасдиқланган.\nҲужжат солиқ текширувларининг қуйидаги турларини белгилайди:\nжойларда солиқ текшируви;\nСолиқ тўловчилар қуйидаги ҳуқуқларга эгадирлар:\nсолиқ органлари вакилларининг текширув билан боғлиқ бўлмаган талабларини бажармаслик;\nшахсан ёки вакил орқали солиқ текширувларида иштирок этиш;\nсолиқ текшируви бўйича солиқ органларига тушунтиришлар бериш;\nмониторинг жараёнида олдинги текширув натижаларини тақдим этмаслик;\nэкспертга қарши чиқиш ёки экспертни ўзгартиришни сўраш;\nэспертиза даврида мансабдор шахс ёки налог органлари руҳсати билан экспертиза ўтказишда қатнашиш ва изоғлар бериш;\nсолиқ текшируви материаллари билан танишиш учун далолатнома олиш;\nсолиқ органларининг мансабдор шахслари томонидан амлга оширилган ноқонуний хатти-ҳаракатлари устидан шикоят қилиш;\nсолиқ текшируви натижалари бўйича аризада кўрсатилган келишмовчиликни исботлаш учун солиқ маслаҳатчилари ташкилотининг хулосасини тақдим этиш.\nСолиқ тўловчи қуйидаги ҳолларда солиқ инспекторларини ўз ҳудудига қўймаслик йўл ҳуқуқига эга:\nагар солиқ текширувини ўтказиш тўғрисидаги буйруқ тўғри расмийлаштирилмаган бўлса ва солиқ тўловчига буйруқнинг нусхаси берилмаган бўлса;\nагар буйруқда инспектор кўрсатилмаган бўлса ёки инспекторнинг расмий гувоҳномани тақдим этилмаса;\nагар текширувлар муддати тугаган ёки бошланмаган бўлса.\nТекширувларни ўтказишда солиқ тўловчиларнинг баъзи мажбуриятлари:\nтекширишни олиб борувчи мансабдор шахснинг илтимосига биноан электрон ҳисобварақларнинг қоғоз нусҳасини тақдим етиш;\n10 кун ичида тегишли солиқлар бўйича аниқланган солиқ ҳисоботини ва фарқларни асословчи ҳужжатларни тақдим етиш.\nКамерал текширувлар ўтқазиш сабаблари:\nсолиқ қонунчилиги бузилганлиги тўғрисида асосларнинг мавжудлигида;\nсолиқ тўловчи томонидан тақдим этилган солиқ ҳисоботида хатоларнинг мавжудлигида;\nжисмоний ва юридик шахслардан томонидан солиқ қонунчилиги талабларининг бузилиши тўғрисидаги шикоятларининг мавжудлигида;\nтўланадиган солиқ миқдорининг пасайиши ёки илгари тақдим этилган солиқ ҳисоботларида кўрсатилган зарарлар миқдорининг кўпайиши тўғрисидаги саволларга аниқлик киритувчи солиқ ҳисоботларини тақдим этилганда.\nКамерал текширувининг давомийлиги 60 кундан ошмаслиги зарур. Текшириш буйруқ асосида амалга оширилади. Инспектор ҳужжатларни талаб қилиш учун сўров ёнлайди. Ўз навбатида, солиқ тўловчи ҳужжатларни сўров олинган кундан бошлаб 5 кун ичида тақдим этиши шарт. Ҳужжатлар тасдиқланган нусхалар шаклида тақдим этилади. Текшириш натижалари бўйича хулоса тузилади.\nТекшириш бўйича талаблар:\nСолиқ идораси 2 кун ичида ҳисоботидаги хатоликларни бартараф этиш тўғрисида сўров юборади. Солиқ тўловчи эса сўровномада кўрсатилган ҳужжатларни 10 кун ичида тақдим этиши шарт. Ҳужжатлар солиқ органи томонидан 15 кун ичида кўриб чиқилади.\nAгар солиқ қоидабузарликлари аниқланса, тегишли далолатнома тузилади.\nҚҚС йиғиш учун камерал текширув Вазирлар Маҳкамасининг 2020 йил 14 августдаги 489-сонли қарорига мувофиқ белгиланади.\nСтол текшируви натижаларига кўра солиқ органининг қарори устидан юқори турувчи солиқ органига ёки судга шикоят қилиниши мумкин.\nсолиқ хатарларини бошқариш тизими орқали аниқланган солиқ қонунчилигини бузиш хавфи мавжудлиги;\nжисмоний ёки юридик шахсларнинг солиқ ёки валюта қонунчилиги бузилишлари, шу жумладан товарлар ва хизматларнинг асоссиз равишда юқори нархланиши, йўловчиларни автоуловлар билан ташиш билан боғлиқ ноқонуний тадбиркорлик фаолияти тўғрисидаги мурожаатлари;\nоммавий ахборот воситаларида солиқ ва валюта бузилишлари тўғрисидаги маълумотларни нашр етиш;\nички аудиторлик текшируви учун қўшимча маълумот олиш зарурати;\nвалюта операциялари бўйича мониторинг натижалари бўйича солиқ тўловчининг солиқ органларининг талабига биноан ҳужжатлар ёки маълумотларни тақдим етмаслиги;\nсудлардан, ҳуқуқни муҳофаза қилиш идораларидан, шунингдек бошқа давлат идоралари ва ташкилотларидан солиқ ва валюта бузилишларини кўрсатувчи маълумотларни олиш.\nЖойларда текшириш муддати 10 кундан ошмаслиги керак. Бу буюртма асосида амалга оширилади.\nЖойларда ўтказилган текшириш натижаларига кўра 2 нусхада далолатнома тузилади. Жойларда текшириш тўғрисидаги ҳисоботнинг нусхаси солиқ тўловчига далолатнома билан танишиб, уни қабул қилиш санасини кўрсатган ҳолда имзолангандан сўнг топширилади.\nУ қуйидаги ҳолларда амалга оширилади:\nсолиқ тўловчи солиқни бузиш хавфи юқори тоифасига киради;\nсолиқ ҳисоботларини, шу жумладан, стол текшируви натижалари бўйича тасдиқловчи ҳужжатларни тақдим қилмаслик;\nихтиёрий равишда тугатилган юридик шахсларга нисбатан (солиқ бўйича солиқ маслаҳатчиларининг фикри бўлган солиқ тўловчилар бундан мустасно);\nсолиқ тўловчиларнинг жиноий ишлар бўйича молия-хўжалик фаолияти текшируви доирасида;\nякка тартибдаги тадбиркорларнинг тугатилган фаолиятига нисбатан, жисмоний шахсларнинг даромадларидан белгиланган миқдорда солиқ тўлайдиганлар бундан мустасно.\nСолиқ текшируви тўғрисида хабар солиқ тўловчига солиқ текшируви бошланишидан камида 30 календар кун олдин юборилади. Aгар солиқ тўлашдан бўйин товлаш аломатлари мавжуд бўлса, солиқ органи Давлат солиқ қўмитаси билан келишилган ҳолда солиқ тўловчини олдиндан огоҳлантирмасдан солиқ текширувини бошлаш ҳуқуқига ега.\nСолиқ текшируви муддати 30 кунни ташкил етади, аммо уни 6 ойгача узайтириш мумкин.\nСолиқ текшируви пайтида:\nҳудудлар ва биноларни текшириш амалга оширилади;\nтекшириш учун зарур бўлган ҳужжатлар, шу жумладан учинчи шахсларнинг ҳужжатлари ва маълумотлари сўралади;\nҳужжатлар ва буюмлар қайтариб олинмоқда;\nсолиқ тўловчининг мол-мулки рўйхатга олинади;\nСолиқ текшируви натижалари бўйича 3 нусхада далолатнома тузилади. Далолатнома нусхаси солиқ текшируви тугаганидан кейин 3 иш куни ичида солиқ тўловчига тақдим етилади.\nСолиқ тўловчининг далолатномада имзоси унинг солиқ текшируви натижалари билан розилигини билдирмайди. Солиқ тўловчи 10 кун ичида солиқ текшируви натижаларига тасдиқловчи ҳужжатлар илова қилинган ҳолда ўз ёзма еътирозларини тақдим етишга ҳақлидир.\nКамерал аудит ва солиқ текшируви Президент ҳузуридаги хўжалик юритувчи субъектларнинг ҳуқуқлари ва қонуний манфаатларини ҳимоя қилиш бўйича Вакилнинг хабарномаси билан амалга оширилади, бундан ташқари, давлат рўйхатидан ўтказмасдан тадбиркорлик фаолиятини амалга ошираётган шахсларнинг текширувлари бундан мустасно.\nНималарга акциз солиғи солинмайди?


Америкаликлар эсминеци савдо кемаси билан тўқнашгач бедарак йўқолган 7 аскар жасади топилди\n09:45 / 18.06.2017\nАҚШ Ҳарбий-денгиз кучларининг Fitzgerald эсминеци 17 июнь тонгида Япония соҳиллари яқинида контейнерлар ташийдиган Филиппин савдо кемаси билан тўқнашиб кетгач, бедарак кетган 7 ҳарбийнинг жасадлари топилди. Бу ҳақда АҚШ еттинчи флоти маълум қилган.\nЖасадлар кеманинг тўқнашувдан кейин синиб тушган қисмида бўлган, улар Йокосукага жўнатилган.\nFitzgerald 17 июнь тонгги соат 2:30да Ёкосукадан (Япония) 103 километр жануби-ғарбда савдо кемаси билан тўқашиб кетган, 3 киши жароҳатланиб, 7 киши йўқолиб қолганди. Савдо кемасидагиларга эса шикаст етмаган.\nҲодиса оқибатида эсминецнинг бир нечта бўлмасига сув тошган, кейинроқ бу жараён тўхтаганди.\nМаълумот учун, Fitzgerald эсминецининг сув сиғими саккиз минг тоннадан ортиқ, узунлиги — 154 метр. ACX Crystal контейнер ташувчисининг сув сиғими 29 минг тонна, узунлиги эса 220 метрга тенг.


Дунёда очликдан азият чекаётган инсонлар сони 821 млн. кишидан ошиб кетди - Халқ сўзи\n17:07 12 Сентябр 2018 Дунё\nБу ҳақда БМТнинг озиқ-овқат хавфсизлиги ва овқатланиш тўғрисидаги ҳисоботида тўхталиб ўтилган. Унда можаролар ва иқтисодий пасайишлар қаторида айрим минтақаларда ёғингарчиликларнинг меъёридан ошиши, шунингдек, қурғоқчилик ва сув тошқинларини келтириб чиқараётган иқлим ўзгаришлари очлик даражаси ошишига асосий сабаб қилиб кўрсатилган.\nМасалан, Осиёда беш ёшгача бўлган қарийб ҳар ўнинчи бола оч қолаяпти. Бундай норасидаларнинг бўйига нисбатан тана вазни Лотин Америкаси ва Кариб ҳавзасидаги болаларникига нисбатан паст бўлиб қолмоқда.\nҲисоботда дунёда репродуктив ёшдаги ҳар учинчи аёл камқонликдан азият чекаётгани, бу улар ҳамда фарзандлари соғлиги ва ривожланишига жиддий хавф солаётгани қайд этилган. Камқонлик тарқалганлик даражаси Африка ва Осиёда Шимолий Америкага қараганда қарийб уч баробар зиёдни ташкил этади.\nБМТнинг Озиқ-овқат ва қишлоқ хўжалиги ташкилоти(ФАО), Қишлоқ хўжалигини ривожлантириш халқаро жамғармаси, ЮНИСЕФ, ЖССТ каби халқаро тузилмалар раҳбарлари бу борадаги муаммоларни 2030 йилгача ҳал этиш зарурлиги, бунинг учун инсоният яшашида зарур бўлган озиқ-овқат тизимлари ва воситалари барқарорлиги ҳамда мослашувчанлик салоҳиятини мустаҳкамлаш, шу бўйича ўзаро саъй-ҳаракатларни тезлаштириш ва фаоллаштириш лозимлигини таъкидлашди.\nАйни чоғда дунё аҳолисининг ёши катта вакиллари ўртасида семириш билан боғлиқ муаммолар ҳам чуқурлашиб бораётир. Бу масала, айниқса, Шимолий Америкада долзарблигича қолмоқда. Хуллас, кам овқатланиш ва семизлик кўплаб мамлакатларда, бу ҳолат ҳатто бир хонадоннинг ўзида ҳам кузатилаётир.


Хитой Афғонистон нефт конларини ўзлаштириш имкониятини қўлга киритди - BBC News O'zbek\nХитой Афғонистон нефт конларини ўзлаштириш имкониятини қўлга киритди\nImage caption Ички талаб ўсган сайин Хитой ўз нефт заҳираларини кенгайтириш илинжида\nХитой Афғонистондаги нефт конларини ўзлаштириш ва қазиш бўйича келишувга эришиш билан миллионлаб баррел нефт ишлаб чиқариш имкониятига эга бўлган.\nАфғонистон ҳукумат қўмитаси Хитой Миллий нефтегаз корпорацияси Амударё нефт заҳираларини ўзлаштириш бўйича битимни маъқуллаган. Бу эса, Афғонистоннинг яқин тарихидаги энг йирик халқаро шартнома экани айтилмоқда.\nҲисоб-китобларга биноан Амударё қўлтиғида 87 миллион баррел нефт мавжуд.\nКелишув Хитой мамлакат ичкарисида талаб ортиши ортидан ўз нефт заҳираларини кенгайтириш йўлларини излаётган бир пайтда маъқулланди.\n"Афғонистон ҳукумат қўмитаси Кон ва саноат вазири Воҳидиллоҳ Шаҳронийга Хитой Миллий нефтегаз корпорацияси билан Амударё нефтини тақиқ қилиш бўйича келишувни имзолашга буйруқ берди", дейилади Афғонистон Президенти девони баёнотида. Афғонистон Кон ва саноат вазирлигининг билдиришича, янги шартнома келаси чоршанба куни имзоланади. Янги битимнинг Афғонистон учун ниҳоятда фойдали бўлиши айтилмоқда. 'Фойда олишга ҳали гап кўп'\nДавлат назоратидаги Хитой Миллий нефтегаз корпорацияси нефт конларини ўзлаштириш ва қазиш ишларини маҳаллий ҳамкори Ватан Гуруҳи билан бирга олиб боради. Афғонистоннинг табиий заҳаралари юзасидан кўплаб баҳсу мунозаралар олиб борилган ва таҳлилчилар бу ишнинг қанчалар фойда келтириши борасида гапиришга ҳали жуда эрта эканини айтадилар.\nСингапурда жойлашган Три-Зен маслаҳат гуруҳидан Тоний Реганнинг Би-би-сига айтишича, Хитой Миллий нефтегаз корпорацияси у ерда қанча ҳажмдаги заҳира бўлишини аниқлагунча ҳам йирик миқдорда маблағ сарфлаши керак бўлади.\n"Ер остида нима борлиги юзасидан тасаввур ҳосил қилгунча ва тижорий маҳсулот ишлаб чиқариш бошлангунча ҳам 5-10 йилча вақт керак бўлади", дейди у.\nСармоялар ҳажми ўсади\nНефт конлари бўйича келишув табиий заҳираларга бой Афғонистонга сармоя ётқизиш илинжида бўлган Хитой учун катта ютуқ.\nАммо, шарҳловчилар табиий заҳиралар Хитой сармоя киритмоқчи бўлган ягона соҳа эмас.\n"Мазкур келишув остонадан ҳатлаш учун йўл очади", дейди Хитой Билим маслаҳат гуруҳидан Charles Chaw.\nАфғонистондаги давомий уруш мамалакат инфратузилмаси ва иқтисодий зиён етказган.\nТаҳлилчиларнинг айтишларича, мамлакатга барқарорлик қайтиши билан иқтисодни тиклаш учун жуда кўп қайта қуриш ишлари олиб борилиши керак. Хитой айни мана шу ишларга ҳам бош қўшишни истайди.\n"Хитой анчайин катта кўламдаги сармоялар киритишни кўзламоқда", дейди жаноб Chaw.\n"Бу инфратузилма бўйича, жумладан, тезюрар темир йўл қуришга оид лойиҳаларни ҳам ўз ичига олиши мумкин", дея қўшимча қилади у.


Савоби Қуръоннинг тўртдан бирига тенг - Hidoyat.uz\nАсосий саҳифа Мақолалар Савоби Қуръоннинг тўртдан бирига тенг\nЧоп этилди Noyabr 26, 2020 Савоби Қуръоннинг тўртдан бирига тенгda fikr bildirishni o'chirish\n«(Эй Муҳаммад!) Қачонки Аллоҳнинг нусрати(мадади)ва ғалаба келганида, одамлар тўп-тўп бўлиб, Аллоҳнинг дини(Ислом)га кираётганларини кўрганингизда, дарҳол Раббингизга ҳамд билан тасбеҳайтинг ва Ундан мағфират сўранг! Зеро, У тавбаларниқабул этувчи Зотдир» (Наср сураси).\nИмом Насоий Убайдуллоҳ ибн Абдуллоҳ ибн Утбадан ривоят қилади: «Ибн Аббос розийаллоҳу анҳумо менга: “Қуръондаги охирги нозил бўлган сурани биласанми?” деганида, мен: “Ҳа, биламан, у “Иза жаа а-насруллоҳи…” сурасидир”, дедим, у зот: “Тўғри айтдинг”, дедилар».\nИмом Бухорий раҳматуллоҳи алайҳ ривоят қилади: «Ибн Аббос розийаллоҳу анҳумо айтади: “Умар ибн Хаттоб мени Бадрда иштирок этган катта ёшли кишилар билан бирга (ҳузурларига) киритар эдилар. Бундан уларнинг баъзилари таажжубланишар эди. Кунларнинг бирида уларни ҳузурларига чақиртириб, мени ҳам улар билан бирга таклиф қилдилар. Буни фақат (кичик бўлсам ҳам) қандай эканимни кўрсатиш учун қилганлар, деб ўйладим. У куни Умар ибн Хаттоб: “Иза жаа а-насруллоҳи валфатҳу…” сураси ҳақида нима дейсизлар, деб улардан сўрадилар. Улардан баъзилари: “Агар ғалаба қозониб, бизга зафар берилса, Аллоҳга ҳамд ва истиғфор айтишимизни буюрган”, дейишди. Баъзилари ҳеч нарса дейишмади. Умар ибн Хаттоб мендан сўради: “Эй Ибн Аббос, сен ҳам шундай дейсанми?” Мен: “Йўқ”, дедим. У зот: “Унда нима дейсан?” дедилар. Мен: “У Расулуллоҳнинг ажалларидир. Аллоҳ таоло у зотга билдирган”, дедим. Яъни, “Қачон Аллоҳнинг ёрдами ва ғалаба келса, мана шу ажалингиз аломатидир. Парвардигорингизга ҳамд айтинг ва Ундан мағфират сўранг. Зеро, У тавбаларни қабул қилгучи Зотдир”. Ҳазрат Умар: “Мен ҳам сен айтган нарсанигина биламан холос”, дедилар».\n«(Эй Муҳаммад!) Қачонки, Аллоҳнинг нусрати(мадади)ва ғалаба келганида…»\nИмом Аҳмад, Имом Байҳақий ва Имом Насоийлар Ибн Аббос розийаллоҳу анҳумодан қилган ривоятда келтирилишича, “Иза жаа а-насруллоҳи…” нозил бўлганида, Расулуллоҳ соллаллоҳу алайҳи ва саллам: «Менинг жоним(тез кунларда)вафот этиши ҳақида хабар берилмоқда. Мана шу йил жоним узилади”, дедилар».\n«…одамлар тўп-тўп бўлиб, Аллоҳнинг дини (Ислом)га кираётганларини кўрганингизда…» Яъни, араб ва бошқаларни сизга юборилган динга жамоат-жамоат бўлиб киришаётганининг шоҳиди бўлсангиз… дейилмоқда. Чунки дастлаб инсонлар битта-битта ёки иккита-иккита бўлиб динга киришар эди. Бора-бора қабилалар ёппасига Исломни қабул қиладиган бўлди.\n«…дарҳол Раббингизга ҳамд билан тасбеҳ айтинг ва Ундан мағфират сўранг! Зеро, У тавбаларни қабул этувчи Зотдир». Яъни, агар Макка фатҳ этилиб, Ислом кенг қулоч ёйса, Аллоҳнинг сизга берган неъматлари шукрига намоз ўқинг ва У зотга ҳамд ва тасбеҳ айтинг.\nАллоҳ таоло бу сурага Ўзи учун кўп намоз ўқиб, тасбеҳ айтиб, зафар ва фатҳлар пайти Аллоҳга ҳамд айтиш, зикрда бардавом бўлиб, мағфират сўрашни буюриш ила хотима ясамоқда. Чунки Аллоҳ таоло тасбеҳ ва истиғфор айтувчи бандаларининг тавбаларини қабул этади.\nИмом Муслим Ойша онамиздан ривоят қилади. «Расулуллоҳ алайҳиссалом: “Субҳоналлоҳи ва биҳамдиҳи астағфируллоҳа ва атубу илайҳи”, деб кўп айтардилар. Шунда мен: “Ё Аллоҳнинг расули, Сиз, “Субҳоналлоҳи ва биҳамдиҳи, астағфируллоҳа ва атубу илайҳи”, деб кўп айтаётганингизни кўрмоқдаман”, десам, у зот: “Раббим менга тез орада умматим орасида ажойиб нарсаларни кўришимнинг хабарини берди. Агар ўша аломатни кўрсам, “Субҳоналлоҳи ва биҳамдиҳи, астағфируллоҳа ва атубу илайҳи”, деб кўп айтаман. Ҳақиқатан, мен уни Наср сурасида кўрдим. У Макканинг фатҳ этилиши ва одамларнинг тўп-тўп бўлиб Аллоҳнинг динига киришларидир», дедилар.\nАллоҳ ҳузурида ҳақ дин Исломдир. Бу ҳақда Аллоҳ таоло Оли Имрон сурасининг 19-оятида: «Албатта Аллоҳ наздидаги(мақбул бўладиган)дин Ислом динидир» ва яна шу суранинг 85-оятида: «Кимда-ким Исломдан ўзга дин истаса, бас(унинг дини Аллоҳ ҳузурида)ҳаргиз қабул қилинмайди ва у охиратда зиён кўргувчилардандир», деб огоҳлантирган.\nАллоҳ таоло аввал тасбеҳ, кейин ҳамд, сўнгра истиғфор айтишга буюрди.\nСаҳобалар бу сура Расулуллоҳ соллаллоҳу алайҳи ва салламнинг вафотлари хабарини берувчи эканига иттифоқ қилишди. Ривоят қилинишича, бу сура нозил бўлганида Расулуллоҳ соллаллоҳу алайҳи ва саллам хутба айтиб: “Албатта, бандага Аллоҳ дунё билан охиратга йўлиқиш орасида ихтиёр берди. Банда Аллоҳга йўлиқишни ихтиёр қилди”, деганлар.\n“Ҳидоят” журналининг 2020 йил 7-сонидан


Жаннатий ўн саҳоба: Саъид ибн Зайд розияллоҳу анҳу (71-қисм) | Azon.uz - Ахборот-таҳлилий портал\nБир куни Зайд ибн Амр одамларга аралашмасдан Қурайшнинг байрамларидан бирини қандай ўтказишларини томоша қилиб турди. Одамлар қимматбаҳо сундус саллаларини ўрашди. Олий навли яманий чопонларини кийишди. Аёллар ва болалар ҳам энг гўзал кийимлари билан безанишди. Бойлар олдиларига ҳайвонларни солиб ҳайдашди. Уларни ҳам бутларига атаб сўйиш учун турли зийнатлар билан безатиб олишган эди.\nЗайд ибн Амр ортини Каъба деворига суяган ҳолда одамларни томоша қилатуриб “Эй Қурайш жамоаси, қўйни Аллоҳ яратган. У Зот осмондан ёмғир тушириб, уни суғорган. У Зот ерда набототни ўстириб, уни тўйдирган. Энди бўлса, сизлар уни У Зотдан бошқанинг исми билан сўясизларми? Мен сизларни жоҳил қавм деб биламан!” деди.\nШу пайт Умар ибн Хаттоб розияллоҳу анҳунинг отаси Хаттоб ўрнидан туриб, унинг олдига келди ва бир шапалоқ тушириб “Ҳалок бўлгур, биз ҳозиргача сенинг мана шундай аҳмоқона гапларингни эшитиб, сабр қилиб келар эдик! Энди сабримиз тугади!” деди ва ўз қавмининг эсипастларига амр қилиб, унга озор бердирди. Зайд Маккадан чиқиб, Ҳиро тоғига кетишга мажбур бўлди. Хаттоб бир тўп ёш қурайшликларга уни Маккага киритмасликни топширди. У Маккага фақатгина яширинча кирадиган бўлди.\nИброҳим алайҳиссаломнинг ҳаниф динида бўлган Зайд ибн Амр тинмай ҳақиқатни изларди. Бу йўлда у аввал яҳудийлик ва насронийликни ўрганди. Аммо уларда ўзига ёққан бирор нарса топа олмади. У Иброҳим миллатини ахтариб юриб, охири Шомга борди. Унга китобни биладиган бир роҳиб борлигини айтишди.\nУ ўшанинг олдига бориб, бўлган воқеани унга айтиб берди. У эса “Эй маккалик, сен Иброҳимнинг динини излаётганга ўхшайсан?” деди. “Ҳа! Мен излаётган нарса ўша”, деди Зайд. “Сен бугунги кунда йўқ бўлиб кетган динни излаяпсан. Аммо ҳақ сенинг юртингда намоён бўлади. Аллоҳ сенинг қавминг ичидан Иброҳим динини янгилайдиган кишини элчи қилиб юборади. Агар сен уни учратсанг, унга эргаш”, деди.\nЗайд ваъда қилинган пайғамбарни топиш учун шошилганча Маккага қайтди. У йўлда келаётганда Аллоҳ таоло Муҳаммад соллаллоҳу алайҳи ва салламни ҳидоят ва ҳақ динига пайғамбар этиб юборди. Аммо Зайд Маккага етиб кела олмади. Уни йўлда бир гуруҳ аъробийлар ўлдиришди. Зайд ўлимидан олдин “Аллоҳим, мени ушбу яхшиликдан маҳрум қилган бўлсанг ҳам ўғлим Саъидни ундан маҳрум этмагин”, деб дуо қилди. Унинг дуоси ижобат бўлди, Аллоҳ таоло Зайднинг ўғли Саъидни ўша яхшиликдан маҳрум қилмади. Саъид ибн Зайд розияллоҳу анҳу биринчилардан бўлиб пайғамбаримиз Муҳаммад алайҳиссаломга имон келтириб, Исломга кирди.\nСаъид ибн Зайд розияллоҳу анҳунинг ёлғиз ўзигина мусулмон бўлмади, балки у киши билан бирга хотини – Умар ибн Хаттоб розияллоҳу анҳунинг синглиси Фотима бинти Хаттоб ҳам Исломга кирди. Бу бахтиёр оиланинг мусулмонлиги баракотли бўлди. Улар ўзларидан бошқаларнинг ҳам, ҳатто бўлажак халифа Умар ибн Хаттобнинг ҳам Исломга киришларига сабаб бўлишди.\nМуаррихлар юқорида ҳазрат Умар бобида зикри келган ўша воқеани шундай ҳикоя қилишади: “Бир куни Умар қиличини яланғочлаб кўчага чиқди. Унга йўлда Бани Зуҳралик бир киши учраб қолди. У “Йўл бўлсин, эй Умар?” деб сўради. “Муҳаммадни ўлдиргани кетяпман”, деди Умар. “Муҳаммадни ўлдирсанг, Бани Ҳошим ва Бани Зуҳрадан қандай омонда қоласан?” деди бояги одам. “Сен ҳам диндан чиққанга ўхшайсан?!” деди Умар. “Сенга ажиб бир гап айтайми? Куёвинг билан синглинг ҳам диндан чиқишди! Ҳа, сенинг динингдан чиқишди!” деди.\nУмар йўлидан қайтиб, куёви ва синглисининг олдига борди. Уларнинг олдида Хаббоб ибн Арат ҳам бор эди. У Умарнинг шарпасини сезиб, уй ичига беркиниб олди. Умар кирди ва “Бу шивир-шивир нима?” деди. Улар Қуръони каримнинг Тоҳа сурасини қироат қилишаётган эди. Иккови “Шунчаки гаплашиб тургандик”, дейишди. Умар “Эҳтимол, икковинг диндан чиққандирсан?” деди. Шунда куёви унга “Эй Умар, агар ҳақ сенинг динингдан бошқада бўлса...” дейиши билан Умар унинг устига ўзини ташлаб, ерга ётқизди ва калтаклай бошлади. Синглиси уни ўз эридан нари қилиш учун келган эди, у синглисини уриб, юзини қонга белади.\nҒазабланган сингил “Агар ҳақ сенинг динингдан бошқада бўлса, мен “Ашҳаду аллаа илааҳа илаллоҳу ва ашҳаду анна Муҳаммадан абдуҳу ва Расулуҳу!” деб гувоҳлик бераман!” деди. Шунда Умар “Ўзингиздаги ёзилган нарсани менга беринглар, ўқиб кўрай-чи” деди. У ўқишни билар эди. Синглиси “Сен нопоксан, буни фақат покланганлар ушлайди. Тур, ғусл қилиб кел” деди. У туриб, покланиб келди. Сўнгра ёзилган нарсани олди. У Тоҳа сурасини “Албатта, Мен Ўзим Аллоҳдирман. Мендан ўзга илоҳ йўқ. Бас, Менга ибодат қил ва Мени зикр этиш учун намозни тўкис адо эт”, оятигача ўқиди ва “Мени Муҳаммаднинг олдига олиб боринглар” деди. Умарнинг гапини эшитиб, Хаббоб беркинган жойидан чиқиб “Эй Умар, хурсанд бўл, мен Расулуллоҳ соллаллоҳу алайҳи ва салламдан пайшанба кечаси “Аллоҳим, Исломни Умар ибн Хаттоб ёки Амр ибн Ҳишом билан азиз этгин”, деб қилган дуолари сенинг хақингда бўлишини орзу қиламан”, деди.\nРасулуллоҳ соллаллоҳу алайҳи ва салам Сафо пастидаги ҳовлида эдилар. Умар ўша ҳовлига юриб борди. Унинг эшиги олдида Ҳамза, Талҳа ва бошқалар туришган эди. Ҳамза “Анна Умар. Агар Аллоҳ унга яхшиликни ирода қилган бўлса, мусулмон бўлади. Агар ундан бошқани ирода қилган бўлса, биз учун уни қатл қилиш осон бўлади”, деди. Пайғамбар соллаллоҳу алайҳи ва саллам ичкарида эдилар. У зотга ваҳий нозил бўлаётган эди. У зот чиқиб, Умарнинг олдига келдилар.\nУнинг ёқасидан ва қиличбоғидан тортиб туриб “Эй Умар! Аллоҳ сенга Валид ибн Муғийрага туширган ор ва азобни туширмагунча қайтмайсанми?” дедилар. Умар “Ашҳаду аллаа илааҳа иллаллоҳу ва ашҳаду аннака абдуллоҳи ва Расулуҳу!” деди”. Ана шу ҳаяжонли лаҳзада ҳовлида турганлар овозларининг борича, бутун Маккани бошларига кўтариб “Аллоҳу акбар!” деб такбир айтишди. Саъид ибн Зайд розияллоҳу анҳу кейинчалик ҳам Умар ибн Хаттоб розияллоҳу анҳунинг ўзига қилган муомаласини эслаб юрди.\nСаъид ибн Зайд розияллоҳу анҳу мусулмон бўлганида ёши йигирмага ҳам етмаган эди. У мушрикларнинг озор-қийноқларидан машаққатга учраган бошқа дин қардошлари каби Маккада кўп қийинчиликларга учради. Сўнг биринчилардан бўлиб Мадинаи Мунавварага ҳижрат қилдилар. Расулуллоҳ соллаллоҳу алайҳи ва саллам у кишини Убай ибн Каъб розияллоҳу анҳу билан дин қардоши қилиб қўйдилар.\nСаъид ибн Зайд розияллоҳу анҳу Пайғамбар соллаллоҳу алайҳи ва салламнинг барча жангларида қатнашдилар. Фақат узрли сабабга кўра, Бадр жангида қатнаша олмадилар. Чунки Пайғамбар алайҳиссалом уни Талҳа ибн Убайдуллоҳ билан бирга махсус топшириқ билан бошқа томонга юборган эдилар. Икковлари топшириқни шараф билан адо этиб қайтишганида Расулуллоҳ соллаллоҳу алайҳи ва саллам ҳам саҳобалар билан Бадрда ғалабага эришиб, Мадинага келиб турган эдилар. Икки саҳоба муҳим жангда қатнаша олмай, музтар туришганида Расулуллоҳ соллаллоҳу алайҳи ва саллам уларнинг хафалигини дарҳол бартараф этдилар. У зот алайҳиссалом Саъид ибн Зайд розияллоҳу анҳу ва шеригининг бошқалар қатори катта савобга эришишганини эълон қилдилар ва иштирокчиларга тақсим қилинган ўлжадан уларга ҳам тақсим қилдилар. Саъид ибн Зайд ва Талҳа ибн Убайдуллоҳ розияллоҳу анҳумолар ўринлатган махсус топшириқ ҳақида тарихчилар шундай ёзишади: “Расулуллоҳ соллаллоҳу алайҳи ва саллам Қурайш карвони Шомдан қайтиши яқинлашаётганини эшитдилар ва Мадинадан чиқишларига ўн кун қолганда Саъид ибн Зайд билан Талҳа ибн Убайдуллоҳни карвон хабарини билиш учун юбордилар. Улар Ҳавраага етиб бориб, ўша жойда олдиларидан карвон ўтиб кетгунча кутиб туришди. Саъид билан Талҳа қайтиб келишидан олдин Расулуллоҳ соллаллоҳу алайҳи ва салламга бу хабар етиб келди. У зот саҳобалар орасида сафарбарлик эълон қилдилар. Сўнгра карвон олдини тўсиш учун чиқдилар. Карвон соҳил билан юриб, тезлаб ўтиб кетди. Улар йўллари тўсилишидан қўрқиб, кечаю кундуз юрарди. Саъид ва Талҳа Расулуллоҳ соллаллоҳу алайҳи ва салламга карвон хабарини етказиш учун Мадинага қараб юришди.\nУлар у зотнинг йўлга чиққанларини билишмаган эди. Улар Мадинага Расулуллоҳ соллаллоҳу алайҳи ва саллам қурайшликлар билан Бадрда тўқнашган куни етиб келишди ва жангда қатнаша олишмади. Расулуллоҳ соллаллоҳу алайҳи ва саллам уларга Бадр ўлжасидан улуш бердилар ва савоб ваъда қилдилар. Шу тариқа иккови худди жангда қатнашгандек бўлди ва Бадр аҳлидан ҳисобланди”.\nСаъид ибн Зайд розияллоҳу анҳу Расулуллоҳ алайҳиссалом қатнашган Уҳуд, Хандақ, Ҳудайбия ва бошқа барча жангларда фидокорлик намуналарини кўрсатди. Саъид ибн Жубайр розияллоҳу анҳу “Абу Бакр, Умар, Усмон, Али, Талҳа, Зубайр, Саъд, Абдураҳмон ибн Авф ва Саъид ибн Зайд розияллоҳу анҳумнинг мақоми жангда Расулуллоҳ соллаллоҳу алайҳи ва салламнинг олдиларида, намозда ортларида бўлар эди”, деган. Саъид Бани Қурайза жангида ҳам ўзини кўрсатдилар. У киши бу ғазотда кўзга кўринган қаҳрамонлардан бирига айландилар. У Бани Қурайзани йигирма беш кун қамал қилишда алоҳида жонбозлик кўрсатди. Пайғамбар соллаллоҳу алайҳи ва саллам Бани Қурайза жангида тушган ўлжалардан иштирокчиларга шариатда кўрсатилган ҳиссаларини бердилар. Қолган нарсаларини эса Саъид ибн Зайдга бериб, уларни Нажд бозорида сотишни, пулига уруш учун от ва қурол-аслаҳа олишни буюрдилар. Саъид ибн Зайд бу муҳим топшириқни ҳам қойиллатиб бажардилар ва Расулуллоҳ соллаллоҳу алайҳи ва салламнинг розиликларини топдилар.\n(61-қисм) (62-қисм) (63-қисм) (64-қисм) (65-қисм) (66-қисм) (67-қисм) (68-қисм) (69-қисм) (70-қисм)\n606 22:10 28.01.2021


Socratic - таълим олишни янада қулайлаштирувчи илова! - Terabayt.Uz\nGoogle компанияси талаба ва ўқувчиларга мўлжалланган Socratic дастурининг янгиланган талқинда тадим этди. Корпорация дастурни сунъий интеллект ёрдамида такомиллаштирган ва энди математик формула ёки ечимларни ҳисоблаш учун, уни суратга олишнинг ўзи етарли. Натижа эса шу онда экранда акс этади.\nSocratic маълумотларни очиқ базадан ҳамда Youtube сингари сервислардан олиши мумкин. Дастур Алгебра, тригонометрия, геометрия, биология, кимё, физика, тарих ва адабиётга оид бўлган саволларга жавоб бера олади. Маълум бир масалани суратга олган ҳолда фойдаланувчи бир неча сониялар ичида таклиф қилинган жавоблар рўйхати ва уларга йўналтирилган ҳаволага эга бўлади.\nДастурда шунингдек, 1000 дан зиёд мавзулаштирилган маълумотномалар бўлиб, таълим олиш жараёнида улардан фойдаланиш анча қулай. Сунъий онгли иловани аллақачон iOS фойдаланувчилари юклаб олишлари мумкин. Турли тилларни қўллаб-қувватловчи илованинг Android талқиндагисини эса кузгача кутишга тўғри келади.\n#таълим #фойдали иловалар #Socratic


Руҳий касал одам масжидда жанжал чиқарди\n27 Noyabr 18:10 Ҳодисалар\nДИИБ ЖАНЖАЛ МАСЖИД руҳий касаллик\nЮнусобод вилоятида тиббиёт муассасасида рўйхатда турган 41 ёшли эркак масжидда жанжал қилди.\nИслом динини қабул қилишга қарор қилган йигитнинг йиғилганларга қандай мурожаат қилгани эркакка ёқмади.\nБу ҳолат ДИИБда изоҳланди.\n«26 ноябр куни Юнусобод туманида жума намозида имом-хатиб бир йигит ислом динини қабул қилиб, мусулмон бўлишга қарор қилганини айтди. Йигитга сўз берилди. У рус тилида йиғилганларга мурожаат қилди.\nКўпчилик унинг нутқини тўғри контекстда қабул қилди, лекин бир киши бахтсиз эди. У содир бўлаётган нарсадан ғазаблана бошлади», деди ҳуқуқ-тартибот идораси.\nМасжидга келганлар уни ташқарига олиб чиқишди. Маълум бўлишича, эркак – 41 ёшли А. ихтисослаштирилган тиббиёт муассасасида рўйхатга олинган. Кейинроқ даволаниш учун ихтисослаштирилган тиббиёт муассасасига ётқизилган.\nТошкентда ўлим билан якунланган ЙТҲ содир бўлди\nФарғона водийсида 22 та каптар ўғирланди


Саломатликми ёки мўмай даромад? – "Тасвир" нашриёт уйи\nСаломатликми ёки мўмай даромад?\nСифати кафолатланмаган дори-дармон ва озиқ-овқат маҳсулотлари инсон учун энг азиз неъмат — сиҳат-саломатликка жиддий хавф туғдириши шубҳасиз. Афсуски, ушбу оддий ҳақиқатдан кўз юмган айрим кимсаларни юртдошларимизнинг саломатлигидан кўра, мўмай даромад кўпроқ қизиқтираётган кўринади.\nЯқинда Тошкент шаҳар божхона бошқармаси ходимлари мамлакатимизга сифати кафолатланмаган дори-дармон ҳамда озиқ-овқат маҳсулотларининг ноқонуний олиб кирилишига чек қўйишди.\nЖумладан, “Келес” темир йўл чегара божхона постида “Москва-Тошкент” йўловчи поездида кириб келган фуқаро Ж.Усмоновнинг (мақоладаги барча исм-шарифлар ўзгартирилган) қўл юклари божхона назоратидан ўтказилганда, унда йўловчи божхона декларациясида кўрсатилмаган ҳамда божхона ходимининг оғзаки сўровида маълум қилмаган 735 дона турли дори воситалари борлиги аниқланди. Хорижда ишлаб чиқарилган 21 турдаги мазкур дори-дармонларнинг умумий қиймати 24 млн сўмдан ошар экан.\nШунингдек, мазкур пост ходимлари худди шу йўналишда кириб келган йўловчи поезднинг яна бир йўловчиси Ф.Қосимовнинг қинғир қилмишларига чек қўйишди. Божхона назоратидан ўтиш вақтида ушбу шахс қиймати 23 миллион 400 минг сўмлик 4680 дона сақични яширинча олиб ўтишга урингани фош бўлди.


Ўзбекистонлик ҳайдовчилар бензин нархи ошишидан хавотирда\n12 апрел 2021, Тошкент вақти: 02:05\nТошкентда бензин учун яна узундан-узоқ навбатлар пайдо бўлди.\n"Ўзбекнефтмаҳсулот" ҳиссадорлик ширкати расмийларининг “Бензин етарли”, деган гапига қарамасдан, бензин тақчиллашиб, ёқилғи шохобчаларида узундан-узоқ навбатлар пайдо бўлмоқда. Озодликнинг Тошкентдаги манбаларига кўра, ҳайдовчилар орасида “бензин ошармиш” деган ваҳима пайдо бўлган. Озодлик бу гапларнинг қуруқ ваҳима эмаслигини ҳам аниқлади.\n"Ўзбекнефтмаҳсулот" ҳиссадорлик ширкатининг исми сир қолишини истаган расмийларидан бири, Озодлик билан суҳбатда, ëнилғи солиғи ошиши пировардида бензин нархида ҳам акс этишини маълум қилди.\n- Бензин нархи ошмайди, лекин бензинга солиқ ошиши мумкин. Солиқ ошгани бензин ошганлигини билдирмайди. Мана бугун бензин бемалол сотиляпти. Ходимларимиз бензин сотилиши билан боғлиқ вазиятни назорат қилиб постда турибди,- деди "Ўзбекнефтмаҳсулот" ширкати расмийси.\nМулозимнинг бу гапидан кейин Озодлик мухбири Тошкент¸ Самарқанд ва Хоразмдаги манбалари билан боғланиб¸ бензин тақчиллиги барҳам топмаганлигини аниқлади.\n- Шу кунларда Самарқандда бензин тақчил. Кўплаб АЁҚШларда бензин деярли йўқ. Кўплаб машина эгаларининг давлат белгилаган нархда бензин олишлари имконсизлигича қолмоқда¸- дейди ўзини Чоршам Барноев, деб таништирган самарқандлик 51 яшар ҳайдовчи.\nОзодликнинг Хоразмдаги манбаларига кўра, шу кунларда Урганчдаги давлатга қарашли АЁҚШларда бензин чекланган миқдорда сотилмоқда.\nТошкентдаги манбаларимиздан олинган сўнгги хабарларга кўра, душанба куни пойтахтдаги АЁҚШларда бензин тақчиллиги муаммоси бироз камайган бўлса ҳам, бензин ошармиш деган ваҳима кучайган.\nБу ваҳималар “Ўзнефтмаҳсулот”нинг бензин етарли экани борасидаги расмий баёнотидан кейин кучайгани айтилмоқда.\nАйрим вилоятларда бензин нархи қўлда 5000 сўмгача чиқиб кетгани айтилади. Давлат нархида бензин бор¸ шохобчаларда эса узундан-узоқ навбатлар пайдо бўлган.\n"Ўзбекнефтмаҳсулот" ҳиссадорлик ширкатининг исми сир қолишини истаган расмийларидан бири Озодлик билан суҳбатда ёнилғи қуйиш шохобчаларида бензин таъминоти масаласида шов-шув кўтармасликка чақирди:\n“Бензин етарли чиқаяпти. Лекин одамлар ҳозир "бензин нархи ошар экан", деб ваҳимага тушиб қолаяпти. Одамлар ўзини ўзи қўрқитиб, ўзини ўзи алдаб қўймоқда. Бензин ошар экан, деб кунлик талабдан бир ярим баравар кўпроқ олиб қўйишяпти. Ҳамма бакини тўлдириб олиш илинжида. Бензин ҳар куни керагидан ҳам ортиқ чиқарилаяпти. Фақат одамлар ҳозир "байрам олди нарх ошади", деб гап-сўз чиқариб юборган. Халқ оғзига элак тутиб бўлмайдику, ўзингиз биласиз”,- деди "Ўзбекнефтмаҳсулот" ҳиссадорлик ширкати расмийси.\nМулозимдан фарқли ўлароқ, тошкентлик ҳайдовчилар “Барибир бензин ошади” деган гапга ишониб бакларини тўлдириб қўяëтганлигини айтишди.\nҲайдовчилар ҳар олти ойда бензин ошишига ўрганиб қолганини урғулашди.\nЖорий йил бошидан бери Ўзбекистонда бензин нархи бир неч марта ошган. Натижада Аи-80 маркали бир литр бензиннинг нархи 1670 сўм, Аи-91 -- 1835 сўм, Аи-95 эса 2020 сўм қилиб белгилаб қўйилган эди.


Коронавирусни даволашда янги потенциал восита топилди - Zamin.uz\nМелатонин (уйқу ва бедорлик циклини тартибга солувчи гормон)ни қабул қилиш COVID-19ни даволашда ижобий самара бериши мумкин. Бу ҳақда америкалик олимлар ўтказган тадқиқотга таяниб «Medical Xpress» хабар берди.\nМутахассисларнинг хулосаси Кливленд клиникаси беморларидан олинган маълумотларга асосланади.\nГормон қабул қилиш ёши, ирқи, зарарли одатлари ва турли ҳамроҳ касалликларини ҳисобга олмаганда тузалишга бўлган имкониятни 30 фоизга ошириши аниқланди. Қайд этиш жоизки, афроамерикаликлар орасида бу кўрсаткич 30 фоиздан 52 фоизга кўпайган.\n«Шуни таъкидлаш муҳимки, бу натижалар беморларнинг даволовчи шифокори билан маслаҳатлашмасдан мелатонин қабул қилишни бошлаши кераклигини англатмайди», — дейди тадқиқот муаллифларидан бири Фейсенг Ченг.\nОлимнинг таъкидлашича, мелатонин фойдасини илмий жиҳатдан тасдиқлаш учун кенг қамровли тадқиқотлар ўтказиш талаб этилади. “Замин” янгиликларини “Инстаграм”да кузатиб боринг\n28-10-2020, 00:05, Жамият\n29-09-2020, 09:30, Жамият\nКоронавирус туфайли ўлимнинг яна бир сабаби аниқланди\n8-09-2020, 22:13, Жамият


Жазоирдаги намойиш тартибсизликка айланди\nЖазоир пойтахтида намойишчилар ва полиция ўртасида рўй берган тўқнашувда 70га яқин одам жароҳатланди. Ҳукумат маълумотларига кўра, яраланганлар орасида 23 нафар полициячи ҳам бор.\nМинглаб намойишчи Исроилнинг Ғазодаги ҳарбий амалиётларига қарши кўчага чиққан эди. Тартибсизликлар ва талон-тарож бошланганидан сўнг, полиция намойишни тўхтатишга уринган.\nПолициянинг маълум қилишича, тартибсизликларни уюштиришда гумон этиб бир қанча одам ҳибсга олинган.


Ўзбекистон, Андижон: Аравачага михланган боланинг уйи нега бузилмоқда? - BBC News O'zbek\nАндижон шаҳар, Навоий кўчасидаги 99 - уй деярли бузилиб бўлган.\nХуснола Ашурова ногирон ўгли ва қизи билан харобалар орасида яшашга мажбур.\nҲозир Америкада яшаб ишлаётган унинг турмуш ўртоғи Сардор Ашуров булдозерлар овозидан ногирон ўғлининг ороми бузилаётганини айтади.\nУй-жой бўйича минглаб хулосаларни рад қилган ҳокимларга чора кўрилади\nАндижон шаҳрининг марказида жойлашган 99- уй шу йилнинг бошида ҳоким қарори билан бузиладиган уйлар рўйхатига тушган.\nУ ерда яшаган 14 хонадон эгалари қурувчи Sulton House фирмасининг такилифига рози бўлиб, вақтинча квартираларга чиқиб кетган.\nФирма раҳбари Фаррух Қосимовнинг айтишича бир йилдан сўнг улар янги қурилган уйлардаги хонадонларга кўчиб киради.\nБу вақтгача уларнинг ижара пулларини Sulton House ширкати тўлайди.\nНогирон боласини парвариш қилаётган Хуснола ва Сардор Ашуровлар пудратчининг таклифларига рози бўлмаяпти.\nХонадон аҳлининг айтишича, уй бузилишда давом этяпти. Бу вақтда уларнинг уйида зилзила каби силкинишлар кузатиляпти.\nСардор Ашуров уйни бузиш орқали Ўзбекистон республикаси қонуни қўпол равишда бузилганини айтади.\nОиланинг ижтимоий тармоқларда бонг урушидан кейин можарога вилоят ҳокими Шуҳрат Абдураҳмонов аралашган.\n13 апрел куни вилоят ҳокими уй эгасига уни баҳолашни ва қурувчига эса ушбу пулни тўлаб бериш кераклигини топширади.\nАдлия вазирлиги ҳузуридаги Ҳадича Сулаймонова номли Республика суд экспертиза маркази мутахассилари уйнинг бозор нархида баҳолашди.\nУларга кўра Андижон шаҳри марказида жойлашган уйнинг бугунги баҳоси 500 миллион сўм ёки 58 минг доллар.\nУйни бузиб қайта қуришга масъул бўлган Sulton House ширкати раҳбари Фаррух Қосимов адлия вазирлиги ҳузуридаги марказнинг хулосаларига ишонмаяпти ва тан олмаяпти.\nБи-Би-Cи Olx.uz сайти орқали Андижон шаҳридаги хонадонларнинг нархини солиштирди. Нархлар қурувчи таклиф қилаётган нархларга эмас, балки адлия вазирлиги ҳузуридаги марказ томонидан тавсия қилинган нархларга яқин ва гоҳида ундан ҳам қимматроқ эди.\nАндижон шаҳар ҳокимияти матбуот хизмати Би-би-си сўровига уй эгасига Sulton House томонидан 17 та уй-жой таклифи берилгани, лекин Ҳуснола Ашурова уларнинг барчасини рад қилганини айтди.\nУндан ташқари ширкат ҳозирги уй ўрнида янги уй қуриб битганга қадар, оиласи билан Тошкентда бир йил яшаб туриши учун ойига 250 доллардан ижара пули беришга ҳам тайёрлигини айтган.\nБироқ ҳокимият нима учун Адлия вазирлиги ҳузуридаги Республика суд экспертиза маркази томонидан баҳоланган нарх бўйича уй эгасига товон пулси берилмагаётганига ҳозирча изоҳ бермади.\nБундан ташқари фуқаролар яшаб турган уйни товон пули тўламасдан бузиш орқали, Ўзбекистон қонуни бузилаётганига ҳам ҳозирча изоҳ берилмади.\nСардор Ашуров уйни 11 ёшли ногирон ўғли аравачада юришга мослаб қайта таъмирлаганини айтади. Ширкат томонидан таклиф қилинган уйларнинг аравачада ҳаракатланадиган боласининг ҳолатини инобатга олмаган.\n11 ёшли болакайнинг ақли ривожланмаяпти. Унинг хасталиги билан масофадан танишган дунёнинг турли бурчагидаги шифокорлар ҳозирча болага аниқ ташхисни қўя олишгани йўқ.\nОтасининг айтишича, бузилишлар бошланганидан бери аравачага михланган боласининг уйқуси ҳам қочган.


Адам Яндиев Сергей Харитонов билан ярашди / Olamsport.com\n26 ноя 17:54\nАдам Яндиев Сергей Харитонов билан ярашди\nТеглар : Сергей ХаритоновАдам Яндиев\nРоссиялик жангчи Адам Яндиев Сергей Харитоновдан узр сўрагани ва можаронинг барҳам топгани ҳақида гапирди.\n«Хайрли кун дўстлар, ассалом алейкум. Мен мамнуният билан Сергей Харитонов билан бўлган тушунмовчилигимиз бугун ўз якунига етганини маълум қиламан. Бу низо қон тўкилиши билан давом этмаганидан хурсандман. Ҳаммамизда ҳам гуноҳлар бор, барча инсонлар каби хатолар қиламиз.\nБугун Сергей билан бўлган учрашувимиз барчасига нуқта қўйди. Сергей ўз хатоларини англаб етди, мен эса ўз айбларимни. Биз бир биримиздан кечирим сўрадик. Бу Сергей томонидан ҳақиқий эркакча юриш бўлди дея оламан. Ҳаммаси қонун бўйича ҳал қилинди. Бир бирингизга қўл кўтарманг, барчасини қонун бўйича ҳал қилинг», -деб ёзади Адам Яндиев ўз инстаграм саҳифасида.\nОммалашган 5000 қадам + ФОТО 0\nРасман: Бектемир Мелиқўзиевнинг Ковалёвга қарши жанги бекор қилинди + ФОТО 3\nПромоутер Бектемирнинг рақиби билан боғлиқ вазият ҳақида фикр билдирди 1\n27 ноя 08:40:49\nПахта куйиб узр сурамаганингда Харитонов улдирардида уриб сени реванш килиб.


"Адолат" СДП ташаббуси билан уюшмаган ёшлар ўртасида волейбол мусобақаси ўтказилди | Ўзбекистон "Адолат" социал-демократик партияси\n“Адолат” СДП ташаббуси билан уюшмаган ёшлар ўртасида волейбол мусобақаси ўтказилди\n13 Ноябрь, 17:51 • Партия ташкилотларида, Сурхондарё вилояти, Янгиликлар • 344 марта кўрилди • Комментариев к записи “Адолат” СДП ташаббуси билан уюшмаган ёшлар ўртасида волейбол мусобақаси ўтказилди нет\nЎзбекистон “Адолат” СДП Сурхондарё вилояти Кенгаши томонидан “Ватан келажаги ёшлар қўлида!” лойиҳаси доирасида ёшларнинг бўш вақтларини самарали ташкил этишга қаратилган бир қатор тадбирлар амалга ошириляпти.\nШу хусусда куни кеча Шеробод туманидаги 29-ўрта умумтаълим мактаби спорт майдонида, республика Жисмоний тарбия ва Спорт Қўмитаси Шеробод туман бўлими, Болалар спорт жамғармаси туман бўлими, Ўзбекистон “Адолат” СДП Сурхондарё вилоят Шеробод туман Кенгаши “Ёш адолатчилар” қаноти хамкорликда Ўзбекистон Республикаси Конституциясининг 25 йиллигига бағишлаб уюшмаган ёшлар ўртасида спортнинг волейбол тури бўйича мусобақа ташкил этилди.\nТадбирни ўтказишдан асосий мақсад — ёшлар ўртасида соғлом турмуш тарзини шакллантириш, спортга меҳр уйғотиш ва спорт билан мунтазам шуғулланиш ҳамда ўзаро дўстлик алоқаларини мустаҳкамлашдан иборат. Мусобақада вилоятимизнинг барча туманларидан ташриф буюрган уюшмаган ёшлардан иборат 18 жамоа ўзаро беллашди. Шиддатли мусобақада Шеробод туманининг “Бойбулоқ” жамоаси 1-ўринни, Шўрчи тумани “Шўрчи” жамоаси 2-ўринни, Термиз Давлат Университети “Университет” жамоси 3-ўринни эгаллади.\nЖисмоний тарбия ва спорт қўмитаси Шеробод туман бўлими раҳбари:\n— Ушбу ўтказилган мусобақа туманларимиздаги уюшмаган ёшларни жамлаш, уларни соғлом ҳаётга тортишда кўмак берувчи воситадир. Мамлакатимизда уюшмаган ёшларни жамоатчиликка жалб этишга қаратилаётган алоҳида эътибор, айниқса уюшмаган ёшларга қилинаётган эътибор диққатга сазовордир. Бугунги мусобақа ҳам уюшмаган ёшлар ўртасида спортнинг оммавийлигини ошириш ва соғлом турмуш тарзини тарғиб этишга қаратилгани билан аҳамиятлидир.\nОтабек СОБИРОВ, Шеробод туман “Бойбулоқ маҳалласи “Бойбулоқ” жамоаси аъзоси:\n— Мусобақа учун яхши тайёргарлик кўрдик. Жамоамиз билан астойдил ғолиблик учун кураш олиб бордик. Мусобақа жуда кўтаринки руҳда ташкил этилди.Иштирокчиларнинг барчаси хурсанд. Мусобақа давомида бир-биримиз билан дўстлашиб олдик. Ҳатто, мағлуб бўлган жамоалар хам хафа бўлгани йўқ. Муҳими ғалаба эмас, мусобақада иштирок этишдир.\nТадбир якунида ғолиб жамоаларга ва ўйин давомида яхши кўрсаткичларга эга бўлган ёшларга партия вакиллари ва бошқа ташкилотчилар томонидан фахрий ёрлиқ ҳамда эсдалик совғалари топширилди.\nШеробод туман Кенгаши раиси\n“Адолат” СДП ташаббуси билан уюшмаган ёшлар ўртасида волейбол мусобақаси ўтказилди was last modified: Ноябрь 14th, 2017 by matbuot\n« Партия лойиҳаси барчага манзур бўлди Патронаж ҳамшираси — тиббий маданият тарғиботчиси »


Смартфонларни солиштирамиз: Huawei P8 Lite (2017) ва Xiaomi Redmi 4X - Terabayt.Uz\nСмартфонларни солиштирамиз: Huawei P8 Lite (2017) ва Xiaomi Redmi 4X\nХитой смартфонсозлари орасида илғорларидан бири Huawei бўлса, тез оммалашиб келаётганларидан бири Xiaomi ҳисобланади. Биз уларнинг техник хусусиятлари жиҳатидан ўзаро яқин бўлган иккита моделини ўзаро таққослаб кўрсатишга қарор қилдик.\nЎҚИНГ: P8 lite 2017: “Малика”даги нархига муносиб “Huawei”\nСмартфон танлаётганда, унинг ўзимизни қизиқтирган жиҳатларига эътибор қаратамиз. Шунингдек, икки ёки учта моделдан бирида тўхталиш учун, уларнинг хусусиятларини ўзаро таққослаш ҳам муҳим. Биз аввал ҳам айрим смартфонларнинг хусусиятларини ўзаро солиштириб тақдим этганмиз, уларга мана бу ҳавола орқали ўтиб кўришингиз мумкин.\nЎҚИНГ: Xiaomi Redmi 4X “кучайди”, аммо арзонлигича қолди\nДемак, Huawei’нинг P8 Lite (2017) моделини «хитойча Apple» тақдим этган Redmi 4X модели билан қиёсладик. Марҳамат, уларнинг хусусиятларига назар солинг:\nLTE частота йўлаклари 1(2100), 3(1800), 5(850), 7(2600), 8(900), 38(2600), 39(1900), 40(2300), 41(2500)\nҚора, оқ, тилларанг\nТилларанг, олчасимон пушти, жилосиз қора\n720 x 1280 пиксел\n2 ёки 3 Гб\n16 ёки 32 Гб\nmicroSD, 256 Гб.гача\nHDR, юзни/табассумни таниш, геотэглаш, панорама, сенсорли фокус\nБармоқ изи сканери (орқа корпусда), акселерометр, компас, яқинлашув датчиги\nБармоқ изи сканери (орқа корпусда), акселерометр, гироскоп, компас, яқинлашув датчиги\nЭнди юқоридаги смартфонларнинг нархлари ва бошқа хусусиятларига келсак. Huawei P8 Lite (2017) моделини Ўзбекистонда 1660000 сўмга харид қилиш имкони мавжуд. Унинг Redmi 4X смартфонига нисбатан қимматроқ эканининг сабабларини юқоридаги қиёсдан ҳам кўрдингиз. Қисқача қилиб айтганда, унинг экрани рақибиникига қараганда каттароқ, дисплейнинг пикселлар сиғими каттароқ, NFC интерфейси мавжуд. Селфи-камераси, процессори ва тезкор хотираси борасида ҳам Huawei смартфонининг устунлиги мавжуд. Шунингдек, Ўзбекистонда Huawei смартфонларига бир йиллик муддатли кафолат берилишини ҳам ёдда тутишимиз даркор.\nXiaomi Redmi 4X моделини ҳам турли сотувчилардан харид қилиш имкони бор, аммо кафолат муддатига ҳам аҳамият қаратиш лозим. Уни бир йиллик кафолат муддати билан 1210000 сўмга олиш ёки олти ойлик кафолат муддати билан 1065000 сўмга харид қилиш имкониятлари мавжуд. Бир ойлик кафолат муддати билан смартфон сотувчилардан Xiaomi Redmi 4X олишни эса тавсия қилмаган бўлар эдик.\nИзоҳ: Huawei P8 Lite (2017) ёки Xiaomi Redmi 4X смартфонларини айнан юқорида кўрсатилган нархларда нақд пулга харид қилиш учун, «Terabayt.Uz» сайтининг менежери билан +998-97-773-44-12 телефон рақами орқали боғланинг. Илтимос, мурожаат этганингизда, нархини ва сайтда берилган бошқа маълумотларни қайтадан сўраб овора қилманг, ўзингизнинг ва ўзгаларнинг вақтини қадрланг.\n#Xiaomi Redmi 4X #андроид смартфон #нархлар #хабарлар #Huawei P8 Lite (2017)


» Туғма ва орттирилган ЛОР касалликлари бўлими\nБўлим мудири – Назиров Фазлиддин, Иккиинчи тоифали шифокор, ихтисослиги – қулоқ микрохирургияси ва кохлеар имплантация тизими хирургияси.\nБўлим 40 ўриндан иборат бўлиб, 30 та болалар ва 10 та катталар. Бўлим қуйидаги қисмлардан иборат:\nТашхис бўлинмаси – бу ерда эшитиш заифлиги ва карликни аудиологик ташхислаш, бурун, ҳалқум ва ҳиқилдоқни эндоскопик текшириш ва видеотасмага тушириш, қулоқ микроэндоскопияси, ҳиқилдоқ телеларингоскопияси, эгилувчан видеоларингоскопия каби текширувлар амалга оширилади. Шунингдек, риноманометрия ва стробоскопия асбоблари ёрдамида бурун ва ҳиқилдоқнинг функционал текширувлари бажарилади.\nЖарроҳлик бўлинмаси – оператив даволаш учун юқори технологик жарроҳлик ускуналари видеоэндоскопия, микроскоп, хирургик лазер асбоблари ва шейвер-бор мосламалари билан жиҳозланган.\nБўлимда қуйидаги ташхислаш ва даволаш усуллари бажарилади:\nўрта ва ички қулоқ касалликлари – ўрта қулоқ реконструктив-тиклаш операциялари,\nтуғма қулоқ аномалияларида реконструктив пластика операциялари -қулоқ супраси пластикалари.\nбурун орқали нафас олишни тиклаш операциялари,\nбурун тўсиғи деформацияси,\nташқи бурун деформацияси пластикаси.\nХиқилдоқ ва ҳалқум касалликлари:\nхуррак отишни даволаш,\nхиқилдоқнинг хавфсиз ҳосилаларини бартараф этиш,\nовоз бойламлари парезида товушни тиклаш,\nҳиқилдоқ ва трахеянинг интубация ва трахеастомадан кейинги гранулёмаларини даволаш.\nБўлимда паст эшитиш ва карлик бўйича комплекс даво тадбирлари бажарилади. Кохлеар имплантация тизими – аудиологик ташхислаш, имплантни ўрнатиш ва операциядан кейинги реабилитацияси каби жараёнларни амалга оширади. Шунингдек, енгил ва ўрта даражадаги эшитиш заифлигида эшитиш мосламаларини танлаш ва созлашга сурдологик ёрдам кўрсатилади.\nБўлимда ўтказиладиган юқоритехнологик ташҳис ва даволаш усуллари:\n“Нейроаудиоскрин” усули билан туғма эшитиш заифлиги ва карликни эрта ташҳислаш;\nТашқи эшитиш йўли пластикаси;\nГрант текширувлари доирасида Республика худудларида чақалоқлар нейроаудиоскрининги ва кохлеар имплантацияси тизимида болаларда сурдопедагогик реабилитацияси бўйича махорат-дарслари ўтказилди.\nБўлимда тиббиёт фанлари доктори, профессор Шавкат Эргашевич Аманов даволаш ва илмий фаолиятни олиб боради. Бўлимда ИЗ-2014-0912031940 “Болаларда эшитиш заифлигини оғир даражалари ва карликни мажмуий реабилитация тадбирларини тадбиқ этиш” мавзусида инновация грантини бажариш бўйича илмий-текшириш ишлари олиб борилмоқда.\nЛойиха ижрочилари:Абдуманнон Абдумаджидович Абдуқаюмов тиббиёт фанлари номзоди;\nШавкат Эргашевич Аманов – етакчи илмий ходим, тиббиёт фанлари доктори, профессор;\nАсқар Хамроқуловия Раджабов – катта илмий ходим, тиббиёт фанлари номзоди;\nУбайда Юнусовна Файзиева – катта илмий ходим, педагогика фанлари номзоди;\nНазима Шамсутдиновна Наджимутдинова – катта илмий ходим, тиббиёт фанлари номзоди;\nНаргиза Абдуллаевна Каримова – катта илмий ходим, тиббиёт фанлари номзоди;\nКичик илмий ходимлари- Махсуд Убайдуллаевич Махмудов, Камила Равшановна Ходжаева, Шахноза Темирова.


Элбоши мактублари: мустақиллик, тараққиёт, янгиланиш\nЎтмишини билмаган бугуннинг қадрига етмайди. Бугуннинг қадрига етмаган эса, эртанги ёрқин келажак учун бегонадир. Ўтмишимизни билиш, бугунимизнинг қадрига етиш мақсадида “Жанубий Қозоғистон” газетаси Элбоши Нурсултан Назарбаевнинг халққа йўллаган анъанавий Мактубларини илк бор ўзбек тилида алоҳида китоб шаклида чоп этмоқда.\nАна шу эзгу ташаббуси билан “Жанубий Қозоғистон” вилоят ижтимоий-сиёсий газетаси Элбоши сиёсатини халққа етказиш ишига муносиб ҳисса қўшди, деб баралла айтиш мумкин. Ижодкорларнинг тинимсиз изланишлари натижасида сизнинг қўлингизга етиб борган китоб оддийгина расмий ҳужжатлар тўплами эмас, Қозоғистон халқининг 1997-2017 йиллардаги йигирма йиллик тарихининг ажойиб солномасидир.\nКитобни варақлар экансиз, мамлакатимизнинг сўнгги йигирма йиллик тарихи кўз олдингизда қайтадан гавдаланади. Шу билан бирга, эришилган ютуқлар замирида Тўнғич Президентимизнинг узоқни кўра билиш қобилияти, донишмандлиги, омилкорона сиёсати, шунингдек, бутун қозоғистонликларнинг меҳнатсеварлиги, қийинчиликлар олдида букилмайдиган сабот-матонати турганини пайқайсиз. Баракали бирлиги ўзига ярашган, фақат яқин қўшнилар билангина эмас, бутун жаҳондаги мамлакатлар билан дўстона, чинакам тинчлик муносабатларини ўрнатган Қозоғистоннинг бугунги муваффақиятларга осонликча эришмаганини англайсиз. Шунингдек, китобда умумий тақдир қўшган, умумий чанғароқ остига ягона эл – ягона мамлакат бўлиб бирлашган қозоғистонликларнинг олдиндаги режаларини бажариш учун куч оладиган қувват манбаларини ҳам, олға ундайдиган мақсадларини ҳам кўра оласиз.\nЁдингизда бўлса, 1997 йилда Давлат раҳбари Конституциямизда белгиланган ваколатлари доирасида илк бор халққа дастлабки Мактубини эълон қилди. Ана шу негизда Элбоши халқ билан бевосита алоқани йўлга қўйди. Унинг нечоғлик чуқур моҳиятга эга эканини эса вақтнинг ўзи исботлаб берди.\nҚозоғистон бугунги кунда ер юзидаги энг пешқадам 30 мамлакат қаторига киришга интилмоқда. Бунинг учун элимизда махсус Миллат Режаси амалга оширилмоқда. Элбошининг ана шундай кўрсатмаларидан илҳомланган халқимиз собиқ Совет давлатларидагина эмас, балки жаҳоннинг ҳеч бир бурчагида кузатилмаган дадил қадамларни ташлай олди, олти қитъани лол қолдирган қудратли давлатни барпо этди. Демак, жаҳондаги илғор ўттизликка кириш режаси ҳам ҳеч қандай хаёлий афсона бўлиб қолмайди. Бизнинг эртаклар мамлакати эмас, улуғвор бунёдкорлик ишлари мамлакати эканлигимизга 1997 йилда эълон қилинган «Қозоғистон–2030» ривожланиш стратегиясининг бажарилиши ҳам далил бўла олади.\n«Элбоши мактублари – тараққиёт кафолати» деган китобни чиқариб, хайрли ишга муносиб улуш қўшган, халқ ишончини оқлашга ҳаракат қилаётган газета жамоасига ижодий ютуқлар тилайман!\nЖансейит ТУЙМЕБАЕВ, Жанубий Қозоғистон вилояти ҳокими, 2017-12-29, 23:39 255


12:12 02.01.2020 (Янгиланган 12:30 02.01.2020)\nТОШКЕНТ, 2 янв - Sputnik. 2020 йилнинг 1 январидан Ўзбекистонда тўй ва маросимларни ўтказиш тартиби бир мунча ўзгарди. Бу ҳақда Ўзбекистон Олий мажлиси сенати ахборот хизмати маълум қилди.\nБундан ташқари никоҳни қайд этиш, келин-куёвнинг тўйхонага келиши ва кетиши билан боғлиқ маросимларда 3 тадан кўп бўлган енгил автомашинага рухсат этилмайди. Жамоат хавфсизлигига таҳдид солувчи бошқа транспорт воситалари ҳам шу жумласидандир.\nҚолаверса, шуҳратпарастлик, дабдабабозлик ва исрофгарчиликка йўл қўйилмайди.


Шу сабабли коррупцияга қарши курашиш, олдини олиш мақсадида божхона органларида ҳам бир қатор чора-тадбирлар амалга оширилмоқда. Жумладан, Сурхондарё вилояти божхона бошқармаси “Сариосиё” темир йўл чегара божхона пости ходимлари ва “Қудуқли” темир йўл бекати ходимлари иштирокида карантин қоидаларига риоя қилинган ҳолда, “Коррупция –жамият кушандаси” мавзусида давра суҳбати ўтказилди. Унда коррупцияга қарши курашиш соҳасидаги Ўзбекистон Республикаси қонунчилик базаси ва амалга оширилаётган ишлар юзасидан маълумотлар берилди.\nЖумладан, 2017 йил 3 январдаги “Коррупцияга қарши курашиш тўғрисида”ги Ўзбекистон Республикаси Қонуни, шунингдек Ўзбекистон Республикаси Президентининг 2019 йил 27 майдаги “Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида”ги ПФ-5729-сон фармони мақсад ва вазифалари тадбир иштирокчиларига тушунтирилди.\nБундай учрашувларни ўтказишдан мақсад аввало коррупция каби жамият кушандасига қарши курашиш, унинг олдини олишдир. Тадбир иштирокчилари томонидан коррупция мамлакатнинг иқтисодий ривожланишига путур етказувчи демократик институтларни заифлаштирувчи, ижтимоий тартибни бузувчи ва жамият ишончини поймол этувчи иллат эканлиги айтиб ўтилди. Йиғилишда коррупциянинг олдини олиш ва унга барҳам беришда давлат органлари ва халқнинг хамкорлигини йўлга қўйиш катта аҳамият касб этиши таъкидланди.


Тожикистонликлар лаҳм қазиб Доғистондаги колониядан қочиб кетди\nРоссия Тергов Қўмитаси Маҳачқала яқинидаги Шамхал қишлоғида жойлашган №2 жазони ижро этиш колонияси ходимларига нисбатан совуққонлик бўйича иш очди, мазкур колониядан куни кеча олти нафар маҳбус қочиб кетган эди. Қочқинларнинг икки нафари – Шамил Бойматов ва Махмадрасул Машрабов тожикистонликдир.\nРоссия Жазони ижро этиш Федерал хизматининг Доғистон бўйича бошқармасининг хабар қилишича, Шамхал қишлоғидаги жазони ижро этиш колониясидан 10 йилдан 14 йилгача ҳукм қилинган 6 нафар маҳбус қочиб кетган. Қочоқлар лаҳм қазиб озодликка чиқишган. Улардан тўрт нафари, жумладан Тожикистоннинг Яван туманида туғилган 30 ёшли Шамил Бойматов ва Душанбеда истиқомат қилиб келган 30 ёшли Маҳмадрасул Машрабов гиёҳванд моддалар савдоси учун, икки нафари эса қотиллик учун ҳукм қилинган ва жазони ўтаётган эди. Бойматов 12 йилга, Машрабов эса саккиз йилга ҳукм қилинган эди. Россия Жазони Ижро этиш Федерал Хизматининг Доғистон бўйича Бошқармасининг хабар қилишича, Шамил Бойматов катта миқдорда гиёҳвад моддалар партияси билан қўлга олинган эди.\nАйни дамда қочиб кетганларни қидириш борасида чора-тадбирлар олиб борилмоқда, дея хабар беради Россия Жазони Ижро этиш Федерал Хизматининг Доғистон бўйича Бошқармасининг матбуот хизмати.\nРоссиядаги жазони ижро этиш муассасаларида 7 мингдан ортиқ Тожикистон фуқаролари бор. Сўнгги йилларда Россия ОАВларида терроризм ва экстремизм айблари билан тожикистонликларнинг қўлга олинаётгани борасида хабарлар тез-тез пайдо бўлмоқда, уларнинг айримлари Тожикистонга экстрадиция қилинади, айримлари эса Россия қамоқхоналарида жазони ўтайди.


ДСИнинг олинган аванслар суммаларига ЯСТни қўшимча ҳисоблаш бўйича талабномасига қандай жавоб бериш лозим | BUXGALTER.UZ\nBuxgalter.uz ДСИ талабномаларига ва кўрсатма берган хатларига намунавий жавобларни чоп этиб, бухгалтерларга ёрдам бермоқда. Улар тажрибаси билан ўртоқлашмоқчи бўлган бош бухгалтерлар, солиқ маслаҳатчилари, бошқа мутахассислар томонидан тайёрланган. Сиз ҳам шундай қилишингиз мумкин – вазият тавсифи ва жавобларни talabnoma@buxgalter.uz почтасига йўлланг. Бир-биримизга ёрдам берайлик!\nВазият: Ташкилот 2019 йилда 2018 йил IV чораги учун ЯСТ суммасини қўшимча ҳисоблаш тўғрисида ДСИдан талабнома олди. Қурилиш пудрати шартномаси асосида аванслар сифатида олинган пул маблағлари суммасига қўшимча ҳисоблаш суммаси амалга оширилади.\nТашкилотнинг позицияси: Пудрат шартномаси бўйича ишлар амалга оширилмаган, ҳисобварақ-фактура ва бажарилган ишлар далолатномаси расмийлаштирилмаган. Тегишинча, ЯСТни қўшимча ҳисоблаш ва тўлаш мажбуриятлари юзага келмайди.\n«___» ________ 2019 йилдаги ___-сон талабномангизга жавобан шуни маълум қиламизки, ташкилотимиз пудрат шартномалари асосида қурилиш-монтаж хизматларини кўрсатади.\n2018 йил 10 декабрда ташкилотимиз ва «_________» МЧЖ ўртасида «___» _______ 2018 йилдаги «___»-сон бош пудрат шартномаси тузилган. Қурилиш-монтаж ишларини амалга ошириш учун товар-моддий бойликларни ўз вақтида харид қилиш мақсадида, шартнома шартларига мувофиқ буюртмачи ишлар учун аванс сифатида 200 млн сўм ўтказиши керак, бунда шартноманинг умумий суммаси 1 000 млн сўмни ташкил этади. Буюртмачидан қуйидагиларни аванс сифатида олганмиз:\n15.12.2018 й. – 50 млн сўм;\n27.12.2018 й. – 150 млн сўм.\nШартнома бўйича ишлар якунланадиган муддат 2019 йил 1 август деб белгиланган. Баён этилган ахборотни тасдиқлаш мақсадида ушбу хатга «___» _______ 2018 йилдаги «___»-сон бош пудрат шартномаси, шунингдек ўзаро ҳисоб-китобларни солиштириш далолатномасини илова қиламиз.\n200 млн сўм миқдорида олинган аванслар суммаси келгуси ҳисобот даврларида бажарилган ишлар ҳажмларига мутаносиб равишда даромадлар сифатида тан олинади. Бу қонунчиликка: 2-сон БҲМС «Асосий хўжалик фаолиятидан тушган даромадлар»нинг 4–19-бандлари; Солиқ кодексининг 22-моддаси; Солиқ кодексининг 130-моддаси 7–10-қисмлари ва Солиқ кодексининг 355-моддаси талабларига тўла мувофиқ келади.\nБаён этилганлар асосида олинган аванслар суммасига 2018 йил IV чораги учун ягона солиқ тўловини қўшимча ҳисоблаш тўғрисидаги талабномани асоссиз деб ҳисоблаймиз.\nИлова: «___» _______ 2018 йилдаги «___»-сон бош пудрат шартномаси, ўзаро ҳисоб-китобларни солиштириш далолатномаси, аванс тўловларини тасдиқловчи банк кўчирмаси.


“Қарабтеп” ёки халқ тилида “Ланка” деб юритилувчи ўйин ҳақида нималарни биламиз? – O'zbekiston milliy paralimpiya assotsiatsiyasi\nСоғлиқни сақлашнинг асосий тадбири бадантарбия бўлади. Бадантарбия кишини чуқур ва кетма-кет нафас олишга мажбур қилувчи ихтиёрий ҳаракатдир. Мўътадил равишда ва ўз вақтида бадантарбия билан шуғулланувчи одам бузилган хилтлар туфайли келган касалликларнинг ва мижоз ҳамда илгари ўтган касалликлар туфайли келувчи касалликларнинг давосига муҳтож бўлмайди.\nБадан тарбиянинг кучли турига майдонда қилинадиган кишининг ўз сояси билан олишиш ўйини (Қарабтеп ўйини) киради.\nТиб қонунлари 1-том.\n“Қарабтеп” халқ ўйини (олдинги Ланка) бир неча асрлар мобайнида халқ сайилларида, “Наврўз” байрамларида мунтазам равишда ўйналиб келинган. Бу ўйин қўйнинг бир парча жунли терисига металл парчаси маҳкам боғланган анжом билан ўйналган. Бу анжом “Тепки”, тепадиган шахс “Тепкичи” деб аталади.\nБугунги кунда мамлакатимизда бирон-бир ўзбек хонадони топилмаса керакки, “Қарабтеп” ўйинини билмаган, севиб ўйнамаган бўлса. Ўзбек маҳаллаларида мазкур ўйинни ёшу қари бирдек севиб ўйнаб келган. Чунки, “Қарабтеп” ўйини махсус жой ёки асбоб-анжом талаб қилмайди. Бу ўйинни ҳар қандай жойда ўйнаш мумкин. Мустамлака даврида ҳар хил баҳоналар билан кўпгина қаршиликларга учраган бўлишига қарамай, “Қарабтеп” ўйини халқимизнинг севимли миллий ўйин турларидан бири бўлиб келган.\nБуюк қомусий олим ва мутафаккир Абу Али ибн Сино “Тиб қонунлари” асарида инсон саломатлигини мустаҳкамлашда бадантарбиянинг, айниқса, одамнинг ўз сояси билан олишиш ўйинининг аҳамияти муҳимлиги ҳақида ёзади. Қадимги тарихий ёзма манбаларда ёзилишича, ушбу ўйин кўпроқ чорвачилик билан шуғулланувчи халқлар истиқомат қилувчи ҳудудларда кенг тарқалган. Ўйин тарқалган ҳудудлар географиясининг кенглиги ҳам мазкур тахминни ва ўйиннинг турли миллатларда турлича номланишини асослайди.\n“Ланка” атамасининг келиб чиқишини тарихчилар турлича изоҳлайди. Баъзилар уни хитойча “лян-га” сўзи билан боғласалар, баъзилар эса форсий “ланг-оқсоқ” маъноси билан ифодалайди. Бу халқ ўйини асосан, очиқ ҳавода шаҳар ва қишлоқ аҳолиси орасида ўйналган. Оёқ панжаси ёки оёқнинг икки ёни билан тепиб, ҳавога учириш мазкур ўйиннинг ўзига хос хусусияти саналади. “Наврўз“ халқ сайиллари, кузги ҳосил йиғиш каби мавсум ва маросим байрамлари бу анъанавий ўйинсиз ўтмаган.\nЎйиннинг амалий аҳамияти ҳақида гапирганда таъкидлаш муҳимки, у тепкичида оёқ-қўл ҳаракати кўникмаларини, чаққонликни шакллантирган. Маконда ҳаракатланиш динамикасини, экстремал ҳолатларда танани кўз ёрдамида ва кўз иштирокисиз – телепатик бошқариш кўникмаларини ривожлантирган. Шунинг учун мазкур ўйин ҳаракатлари Осиё халқларида жанговар якка курашининг барча турларида жисмоний тайёргарликнинг таркибий қисмларидан бири ҳисобланган.\nЎйин ҳақидаги дастлабки маълумотлар эрамиздан аввалги 5-асрга бориб тақалади ва у хитой манбаларида Ти цзянь цзи (ти-теши, цзянь цзи-волан) деб номланган. Ўйин ҳарбий тайёргарликнинг бир қисми бўлиб, саркардалар ундан аскарлар руҳиятини кўтарувчи психологик восита сифатида фойдаланган. Кейинги минг йиллар мобайнида “Қарабтеп“ ўйини Турон заминидан Осиё ва бошқа Шарқ, Европа мамлакатларига савдо-сотиқ алоқалари орқали тарқалиб кетган. Бунда Буюк Ипак йўли савдо алоқалари катта роль ўйнади. Тарихий солномалар мазкур ўйин Хан ( императорлик даври эр.ав. 206 – эр. 200 й.й), Суй ва Тан, Сун (960 -1278) династиялари ҳукмронлик қилган икки минг йилни қамраб олувчи тарихий даврда жуда оммалашганидан шоҳидлик беради.\nБугунги кунда мазкур ўйин бутун дунёда оммавийлашганини у ўз таркибида 60 дан ортиқ федерация ва спорт уюшмаларини бирлаштирганидан ҳам билиб олиш қийин эмас. Волан ўйини Халқаро федерацияси (ISF) 1999 йилдан бери фаолият юритиб келмоқда ва унинг байроғи остида жаҳоннинг кўпгина федерация ва уюшмалари ўз биринчилик ва турнирларини ўтказиб келади. 2003 йилда Европа волан федерацияси (SFE) ҳам ташкил қилинган. 2008 йилда ХХР Марказий банки мазкур қадимий ўйинга бағишлаб танга пул зарб қилди ва расмий муомалага чиқарди.\nБугунги кунда дунёнинг турли қитьа ва ўлкаларида ўйиннинг футбол фристайл, волан фристайл, сокс, футбэг, джа кау, цузюй, тееег, зоска, ларонг сипа, кебани каби 30 дан ортиқ номдаги кўринишларини учратамиз. Бироқ моҳиятан улар “Қарабтеп” ёки “Ланка”га жуда яқин. Ушбу ўйинларнинг барчасида инсонни ўзига мафтун қилувчи жозиба, оёқ ёрдамида ҳавода бажариладиган қўл ва оёқ ҳаракатларининг нозиклигидир, дейиш мумкин. Бунда ўйин снаряди-тепки ҳавода қанча кўп муаллақ ва чиройли ушлаб турилса, шунча гўзал бўлади.\n“Қарабтеп” ўйини ҳам бир қанча усуллардан ташкил топган. “Тепки” ни оёқнинг ташқи томони, ички томони ва сакраган ҳолатда оёқларни чалиштириб ўнг ва чап оёқларда тепиш мумкин. “Тепки”ни оёқ панжаси билан тепиб, ҳавога учириш мазкур ўйин хусусиятидир, бунда тепки оёқ ёрдамида ҳавода қанча кўп ва чиройли ушлаб турилса, шунча жозибали бўлади.\n“Қарабтеп” ўйини иштирокчидан юксак маҳоратни талаб қилади. Ҳар бир тепилаётган “Тепки” тепкичи томонидан санаб борилади. Бу эса тепкичидан бутун эътиборини ва диққатини бир жойга жамлашни талаб қилади. “Тепки” ҳаводан оёққа яқинлашаётганида тепкичи “Тепки”ни қандай тепиш кераклиги ҳақида тезда бир фикрга келиб, тепиш турини танлайди ва керакли ҳаракатлар бажарилади, ҳаракат координацияси яхшиланади.\n“Қарабтеп” ўйини барча спорт турларининг пойдевори ҳисобланади. Бу ўйинни тўлиқ эгаллаган ёш тепкичи: чаққон, эпчил ва ҳар қандай ҳолатда ўз мувозанатини тўла идрок эта олади, бу эса ҳар қандай спорт тури учун асосий манба ҳисобланади.\nБугун миллионлар ўйинига айланган “Қарабтеп” халқ ўйини дунёнинг бешта қитъасида ўйналиб келиняпти. Ушбу ўйин собиқ Иттифоқ даврида ҳар хил касалликлар олиб келади, деб тўхтатиб қўйилган. Мустақиллик йилларида давлатимиз томонидан миллий спорт турлари, хусусан, халқ ўйинларини ривожлантириш ва оммалаштириш учун кенг эътибор берилди. Ўзбекистон Республикаси Вазирлар Маҳкамасининг Маданият, таълим, соғлиқни сақлаш ва ижтимоий муҳофаза масалалари Ахборот таҳлил департаментининг 2012 йил 27 декабрдаги топшириғига асосан, тегишли вазирлик ҳамда бошқа мутасадди ва манфаатдор идора ва ташкилотлар билан биргаликда “Қарабтеп” халқ ўйинини республикамизда оммалаштириш бўйича аниқ манзилли чора-тадбирлар ишлаб чиқиш юзасидан кўрсатма берилди.\n2013 йил 25 январда Полвонлар Миллий Маркази томонидан ишлаб чиқилган халқаро андозаларга мос “Қарабтеп” халқ ўйини қоидалари тасдиқланди. Шу йил 21 декабрда Самарқанд вилояти Каттақўрғон шаҳрида “Қарабтеп” халқ ўйини бўйича тарихий Республика биринчилиги бўлиб ўтди. Ушбу мусобақада барча вилоятлардан йил давомида машғулотлар олиб борган ва шуғулланган тепкичилар иштирок этишди. Тадбир юқори савияда ташкил этилди.\nРеспубликамизнинг барча ҳудудларида 2014-2015 йиллар давомида мазкур ўйинни оммалаштириш мақсадида турли даражадаги ўқув муассасаларида мусобақалар, оммавий ахборот воситаларида кенг тарғиб қилинди. 2016 йил 20 март куни Наврўз байрами муносабати билан “Самарқанд дарвоза” савдо марказининг махсус павилионида 60 дан ортиқ тепкичилар ўртасида Республика очиқ чемпионати ўтказилди. Чемпионат якунларига кўра 1-ўринни Жиззах вилояти, 2-ўринни Хоразм вилояти ва 3-ўринни Тошкент шаҳри тепкичлари эгаллашди.\nҲозирги кунда ёшларимизни “Қарабтеп” ўйини билан оммавий равишда шуғуллантириш орқали уларни соғлом қилиб тарбиялаш ҳамда бугун четдан кириб келаётган ҳар хил носоғлом компьютер ўйинларга берилиб кетаётган ёшларимизни бундай ёмон иллатлардан асраб қолиш мумкин.\nАсрлар давомида халқимиз томонидан севиб ўйнаб келинган “Қарабтеп” миллий ўйинининг жаҳонда биринчи халқаро спорт андозаларига мос қоидалари ишлаб чиқилди. Келажакда ушбу миллий ўйин билан 5 ёшдан 70 ёшгача бўлган инсонлар бирдек шуғулланишлари мумкин. Миллий қадриятларимиз тикланаётган бир пайтда, “Қарабтеп” ўйинини ривожлантириш ва оммалаштириш ҳамда миллий спорт турига айлантириш, халқаро спорт аренасига олиб чиқиш, миллий анъана ва қадриятларимизни бутун дунёга янада кенг миқёсда танитишда ўз самарасини беради.


Жамиятнинг рўйи холи ва хотин-қизлар рўмоли » Ўзбекистон янгиликлари – Zamin.uz\nЖамиятнинг рўйи холи ва хотин-қизлар рўмоли\n26 январь 2019, 06:33\nАнчадан бери кўнглимни куйдириб юрган мулоҳазаларни бугун гапирмасам бўлмайди. Каттақўрғонда бир аёлнинг таҳқирланиши – жиноятчиликда гумон қилиниб, ечинтириб, устига-устак видеога олиб, бутун дунёга тарқатилганидан кейин ҳам жим туриш мумкинми?\nМамлакатнинг бир аёли обрўсизланса, бутун халқнинг юзи қизаради. Аёлнинг, миллат тарбиячисининг бу ҳолга тушиши, бу қадар таҳқирланиши сабаби нимада? Нега бир терговчи тап тортмай уни ечинишга мажбурлайди? Нега уни шу ҳолатда видеога олишади? Ахир бу маънавий таназзул сари юз тутиш эмасми?\nБугун ижтимоий тармоқларда кенг муҳокама қилинаётган бу фожеа сабаби афсуски, кеча ёки бугун пайдо бўлмади. Салкам бир аср давомида аста-секинлик билан шу фожеага яқинлашдик. Бир замонлар аҳлу аёлинигина эмас, бутун бир юрти, қишлоғи, маҳалласидаги хотин-қизларнинг шаънини ўз шаънидек асраб-авайлаган эркаклар бундай иш қилишни ўзига эп кўрмасдилар. Одамлар бу қадар тубанлашиши учун энг аввал аёлга муносабат ўзгариши, унинг ору номусига атрофдагилар бефарқ қарай бошлаши керак.\nШу боис мен бу фожеа илдизини ўтган асрнинг бошлари – аёлнинг рўмоли яъни миллатнинг ҳаё пардасига ҳужум уюштирилган пайтлардан излаяпман. Катта ижтимоий ҳаракатлар билан бошланган “Ҳужум” аёллар юзини очиб ташлади! Бироқ миллат оналарининг, миллат қизларининг ҳаммаси ҳам бошидан рўмолини олиб отгани йўқ!\nЎша пайтлар – ҳали аёллар рўмолини бошидан олмаган, ҳали ҳаё пардаси халқимиз маънавиятини безаб турган пайтларда йигит-қизларнинг, ёшу кексанинг “этини ўлдириш”, “кўзини ўлдириш” учун катта ҳаракатлар тинимсиз давом этгани ва аста-секин халққа таъсир кўрсатилгани ҳеч кимга сир эмас. Ўтган асрдан ишланган кинофильмларнинг бош қаҳрамонлари – ялангбош, тиззадан баланд атлас кўйлак кийган қизлар телевизорлар экранлари орқали уйларимизга кириб келди. Азалдан исломий тарбия олиб улғайган оталар, ака-укаларнинг боши эгилди, кўзлари юмилди. Оналар, сингиллар, “вой шарманда, вой шарманда-ей”, дея уларга ўғринча кўз ташлашди. Аввалига уятли кўринган бу ҳолатларга кўзлар кўникди. Кўзлар аста-секин “ўла бошлади”. Кўнгилда янги ҳаваслар уйғонди...\nЎзбек киноматографлари томонидан суратга олинган“Ёр-ёр” фильмини ҳаммамиз яхши биламиз. Киносанъатимизнинг энг биринчи намуналаридан бири сифатида эъзозлаймиз. Мен эса болалигимдан бери шу кинони кўрганимда, нега воқеалар ҳаётдан олинмаган экан-а, ахир у замонлар ўзбек қизлари калта кўйлакда, ялангбош ҳолда катта кўчада дуч келган эркакка, “энди тўйим бўлмайдими”, деб арзини айтиб юрмаган-ку... Ўша давр келинлари ўз тўйида ўйинга тушиб, ашула айтмас эди”, деб ўйлардим. Шунингдек, “Ажойиб хаёлпараст” ва бошқа фильмлардаги айрим қаҳрамонларнинг ўзини тутиши ҳам менга ғайритабиий, аниқроғи, “русча” бўлиб кўринарди. Бугунги кунда ўз тўйида уялмай ўйинга тушаётган, ҳатто куёвжўраларга қараб муқом қилаётган келинчакларга қараб туриб ўйлайман: бу киноларга жуда хавфли ғоя сингдирилган экан, шу ғоялар орқали ўзбекона маънавиятимиз аста-секин ўлимга ҳукм этилган экан. (Албатта, бу ўринда ўша мафкура исканжасида ижод қилган, кинога меҳнати сингган санъатимиз дарғаларини айблаш фикридан йироқман)\nБундай фильмлар кам эмас эди. Биз ўтган асрнинг 50-70 йилларида туғилган авлод, ана шундай мафкура таъсирида вояга етганмиз.\n“Ўша пайтда ёш эканман, кинодаги қизларга ҳавас қилиб, сочимни турмаклаб, бош яланг кўчага чиқишни хоҳлардим. Отам бизни уришмасаям, негадир ундан жуда ҳайиқардим. Шунинг учун уйимиздан ташқарига чиқиб, лозимим этагини тиззамдан тепагача қайириб, кўтариб олардим-да, рўмолимни ечиб, девор ковагига тиқиб кетардим. Қайтиб келганимда дарвозадан киришдан олдин, ўзимни эпақага солиб, рўмолимни ўраб, отамнинг олдига “одобли қиз” бўлиб кирардим, – дейди наманганлик Замирахон исмли аёл. – Бошқа қизлар ҳам менга ҳавас қилишарди. “Отангни қандай кўндирдинг”, дейишса уларга ўз “тажрибамни” айтиб берардим. Шундай қилиб бутун синф қизларини “йўлдан урганман”. Энди ёшим 60 дан ошганида шуларни ўйласам, уятдан юзим қизаради.\nБу аёллар ўтган асрнинг 75-йилларидаги ёшлар эди. Бугун улар буви бўлишди. Уларнинг тарбиясини олган қизлар ва бу қизларнинг қизу келинлари эса рўмол ўраш керак деган фикрни аллақачон унутишган.\nЎтган асрнинг ижтимоий-сиёсий майдонидаги фаол, ўз даврининг замонавий аёллари суратларини кузатаман: 50-йиллар аёллари рўмолни бошига дурра қилиб ўраган, енги узун, ёқаси ёпиқ кўйлаклар кийиб, катта шол рўмолларни елкасига ташлаган. Қизларнинг кўпчилиги бошида дўппи, кенг, узун кўйлаги устидан нимчалар кийиб, сочларини майда ўриб олишган. 60-70 йилларда республикага танилган фаол аёлларининг бошида рўмоли йўқ, аммо елкаларида шарфлар, катта шол рўмоллар, эгнида эса бежирим костюмлар... Қизлар эса сочини иккита ўриб, дўппилар кийишган, аксарияти ялангбош...\n80-90 йилларга келиб, фаол аёлларнинг деярли ҳаммаси рўмолсиз юришни урфга айлантиришди. Қизлар ҳам катта-катта ленталар билан сочларини безайдиган бўлишди. Маънавиятимиз ҳаёсини асровчи воситалардан бири – рўмол миллат аёллари бошидан деярли олиб ташланди! (Жамиятда ҳамиша фаоллардан ўрнак олинади...)\nБугун жамиятимизда аёлга, унинг турмуш тарзини яхшилашга қаратилган амалий ишлар кўпайгани рост.Фаол аёллар сони ҳам ортиб бормоқда. Бироқ кўнгилга доғ бўлиб тушаётган бир ҳолат борки, унга ҳам кўз юмиб бўлмайди. Маҳаллаларда, ҳудудларда ўтказилаётган тадбирларда минбарга чиқиб ўтирган фаол аёлларнинг тиззасини ёпиб-ёпмай турган калта кўйлаги бутун бир залда ўнғайсиз кайфиятни юзага келтирмоқда. Маҳалла оқсоқоллари, ёши улуғ отахонлар кўзини қаерга яширишни билишмаяпти.\nАксарият фаол аёллар эса тиззаларидан баланд кўйлак ва юбкаларда, ёқавайрон ҳолатда телевизор орқали интервьюлар беришяпти. Уларни қайси горизонтдан туриб, қандай суратга олишни билмайоператорлар ҳайрон... Чунки камера тўғрига жойлаштирилса, юбка ичидан яна камида бир-бир ярим қарич тана кўриниб кетяпти... Одамлар уятдан қизаришяпти. Улар шу ҳолда телевизор орқали уйларимизга кириб келишгач,кўчаларда тиззасидан баланд кўйлак кийган, бу ҳам етмагандай, елкасини бир қарич очиб юрган қизларга нима ҳам дея олардик.\nРўмолдан воз кечган аёлга жамият истаган услубда кийиниш эркини берган бўлса-да, либосланиш одоби деган улуғ одобимиз ҳам борлигини унутмайлик. Энг аввало жойлардаги фаол аёлларимизга бу одоб сабоғини берайлик. Жамоат жойларида жуда бўлмаганда тиззани ёпиб турадиган кийимларда кўриниш, тўй-ҳашамларда декольтелардан воз кечиш, елкаларни ёпиш ҳам ўғил-қизлар тарбиясида бир қадам юксалиш эканини уларга уқтиришимиз керак. Акс ҳолда ёшлар тарбиясига масъул аёллар, оналар ўзи тарбияга муҳтож бўлиб турган бир пайтда уларнинг болаларига нима дея оласиз, каби баҳоналар юзага чиқаверади. Ўтган асрнинг оталари қизининг кўчада ялангбош юрганини сезмай қолган бўлса, бугуннинг оталари уйда телефон ёки компьютери орқали қизлари нималарни кўраётгани-ю, билаётгани, ким билан мулоқот қилаётганини сезмагани етмагандек, уларнинг аксарияти ўзининг ахлоқини ислоҳ қилишга муҳтож. Бир пайтлар бировнинг қизу келинига “бировнинг омонати” деб қараган оталарнинг бугунги неваралари орасида қизларни ночорлиги, пулга муҳтожлигидан фойдаланиб бурчак кунжакларга етаклайдиганлар, қизларга бир марталик эрмак сифатида қараётганлар, уларни шаънини ерга ураётганлар борлиги ҳам аслида рад этиб бўлмас ҳақиқат-ку! Бу ҳолатлар кейинчалик аёллар ўртасида жиноятчиликни юзага келтирмайди, деб ким кафолат бера олади? Тилидан, юзидан, қилаётган ишларидан ҳаё пардаси кўтарилаётган аёллар, эркаклар, йигитлар-қизлар ўтган асрда бошланган мафкуравий урушнинг қурбонлари эканини бугун кўпчилигимиз англаб турибмиз-ку?!\nМафкуравий курашлар силсиласида ўзбек аёлининг бошидан рўмолини ечишдан тортиб, бугунги кунда уни энг шармандали ҳолатда дунёга кўрсатишгача бўлган вақт оралиғидаги воқеалар салкам бир асрлик даврда юз бергани айни ҳақиқатдир! Бугун ҳам афсуски, мафкуравий таҳдидлар янада кучайган паллада яшаяпмиз. Эндиги хатарлар бир аср кутиб турмаслиги мумкин.\nНега рўмол ҳақида гапира туриб, бу мулоҳазаларга юзландик. Чунки рўмол – ўзбек аёлининг зийнати, назокату, латофатини, ҳусни-жамолини номаҳрамлардан асраб турувчи пардагина эмас миллатнинг ҳаёси,маънавияти, авлодлар тарбияси бошида ҳилпираб турган ибрат маёғи ҳамдир.\nБир замонлар бутун дунёда аёлларнинг қадри қиммати йўқ эди. Ҳатто айрим халқлар аёлни одам ўрнида кўрмаган. Ислом дини эса хотин-қизлар ҳуқуқларини ҳимояловчи дин бўлиб келди. Бир қизнинг туғилишидан тортиб, турмушга чиқиши, она бўлиши, қўйингки, бутун ҳаёти давомида қадри баланд, бахтли яшаши учун энг гўзал йўлни кўрсатди. Ислом маънавияти сарчашмаларидан баҳраманд бўлиб шаклланган ўзбекона қадриятларимизда ҳам қизлар эҳтиётлаб, асраб-авайланган, она ва аёл ҳамиша улуғланган. Чунки аёлга муносабат у яшаётган жамиятнинг рўйи ҳолини белгилаб беради.\nХалқ сифатида, миллат сифатида дунё билан бўйлашиш йўлидан бораётган эканмиз, аёлни муқаддас динимиз қандай улуғлаган бўлса, шундай улуғлайлик! Зеро у тарбиялаган фарзанд юртимиз тараққиёти йўлида шаҳдам одимлайдиган ўғлон бўлсинки, ҳаргиз, бошқа бир аёл вояга етказган қизни ечинтириш пайида бўлмасин!\nЯнгиликлар » Жамият » Жамиятнинг рўйи холи ва хотин-қизлар рўмоли\n23:03 Бразилиялик эркак тирик зомбини учратди… ми?…